George Walker Bush (genys 6 mis Gortheren, 1946) yw politeger ha negysydh, neb a sodhas avel 43a Lewydh an Statys Unys a 2001 bys yn 2009. Mab an 41a Lywydh, George H. W. Bush yw. Kyns bos Lewydh, y sodhas ev avel Governyer Teksas a 1995 bys yn 2000.\nY teu ha bos lewydh wosa fetha ombrofyer Parti an Dhemokratyon, Al Gore. Mar ogas o an sewyans bys mayth o res bos dasnivera sewyans nebes kontethow yn Florida, dell via y sewyans a ervirsa an etholans dien. Nyns o sewyans an etholans ervirys bys yn 12 mis Kevardhu, mayth erghis Breuslys Ughella Florida dasniverans may teklaryas bos Bush sewen. Termyn nessa a waynyas yn etholans lewydhek 2004.\nLewydh[golegi | pennfenten]\nWosa eth mis bos lewydh, omsettyans an 11ves a vis Gwynngala a hwarva. Yn sewyans Bush a lonchyas Bresel orth Browagh. An kaskergh keswlasek a dhallathas gans goryskynnans Afghanistan a godhas governans an Taliban, ha bresel yn Irak a dhomhwelis Saddam Hussein.\nYnwedh, ev a avonyas policiow erbyseth, yeghes, reyth 'Flogh Vyth Gesys Dhelergh' (Sowsnek: No Child Left Behind), reyth PATRIOT. Amendyans Gwithans Demedhyans a avonsya, mes nyns o sewen.\nDiwettha golegyans an folen ma a veu an 13 Metheven 2022, dhe 18:04.


Compare Bible readings for 1 Kroniklys 19 in the ABK and the BCN - Bible Society\n1 Kroniklys19 ABK\nDavydh a Feth an Ammonysi hag Aram\n1Wosa hemma, Nahash myghtern an Ammonysi a verwis, ha'y vab a reynyas yn y le. 2Davydh a leveris, ‘My a diskwa tregeredh dhe Hanun mab Nahash, rag y das a dhiskwedhas tregeredh dhymmo vy.’ Ytho Davydh a dhannvonas kannasow dh'y gonfortya a-dro dh'y das. Pan dheuth kannasow Davydh dhe Hanun yn pow an Ammonysi dh'y gonfortya, 3pennsevigyon an Ammonysi a leveris dhe Hanun, ‘A dybydh bos Davydh owth enora dha das y'th wolok, hag ev ow tannvon konforters dhis? A ny dhannvonas Davydh y wesyon dhis dhe hwithra, dhe dhomhwel ha dhe aspia an pow?’ 4Ytho Hanun a sesyas kannasow Davydh ha'ga divarva ha treghi dhe-ves an rann isella a'ga dillasennow bys aga diwbedrenn, ha'ga dannvon dhe-ves. 5I a dhibarthas. Pan veu derivys dhe Davydh a-dro dhe'n wer, ev a dhannvonas dh'aga metya, rag an wer a berthi meth bras. An myghtern a leveris, ‘Gortewgh yn Yeriko bys pan vo agas barv tevys, hag ena dehwelewgh.’\n6Pan wodhva an Ammonysi, i dhe vos kasadow dhe Davydh, Hanun ha'n Ammonysi a dhannvonas mil dalent a arghans dhe wobrena charettow ha marghogyon dhiworth Aram Naharaym, dhiworth Aram Maaka, ha dhiworth Soba. 7I a wobrenas dewdhek mil jarett warn ugens ha myghtern Maaka gans y lu, neb a dheuth ha kampya a-rag Medeba. An Ammonysi a omguntellas war-barth dhiworth aga sitys, hag i a dheuth rag batalyas. 8Pan glewas Davydh hemma, ev a dhannvonas Yoab gans oll an gasoryon. 9An Ammonysi a dheuth yn-mes arayys rag batel orth entrans an sita, ha'n vyghternedh re dhothya esa aga honan y'n gwel.\n10Pan wodhva Yoab linyow an vatel dhe vos settys er y bynn a-rag hag a-dryv, ev a dhewisas rann a'y soudoryon wella, ha'ga settya yn aray erbynn Aram. 11Ev a worras y vroder Abishay yn charj a remenant y soudoryon hag i a veu arayys erbynn an Ammonysi. 12Yoab a leveris dh'y vroder, ‘Mars yw Aram re grev ragov, ena ty a'm saw; mes mars yw an Ammonysi re grev ragos, ena my a'th saw. 13Bydh krev, ha diskwedhyn agan honan kolonnek a-barth agan pobel ha rag sitys agan Duw; ha re wrello an ARLOEDH an pyth a hevel da dhodho.’ 14Ena Yoab ha'n soudoryon esa ganso a dheuth nes a-rag Aram rag batel; hag i a fias a-ragdho. 15Pan welas an Ammonysi Aram dhe fia dhiworth soudoryon Yoab, i ynwedh a fias a-rag Abishay y vroder, ha kildenna a-ji dhe'n sita. Ena Yoab a dhehwelis dhe Yerusalem.\n16Pan wodhva Aram aga bos fethys gans Ysrael, i a dhannvonas kannasow dhe elwel Aram yn-mes, esa dres an avon Ewfrates, hembrenkys gans Shofak kaslewydh lu Hadadezer. 17Pan veu derivys dhe Davydh, ev a guntellas oll lu Ysrael war-barth, ha treusi an Yordan ha dos er aga fynn, hag araya y soudoryon a-dal dhedha. Davydh a arayas y lu rag metya Aram yn batel, hag i a omladhas ganso. 18Mes Aram a fias a-dherag Ysrael. Davydh a ladhas a Aram seyth mil jaretter ha dew-ugens mil droesek, ha ladha ynwedh Shofak, kaslewydh aga lu. 19Pan wodhva Aram aga bos fethys gans Ysrael, i a wrug kres gans Davydh, hag eth ha bos gostydh dhodho. Ytho ny vynnas Aram sawya an Ammonysi nevra namoy.


1 Samuel 19 (ABK) - Bible Society\n1 Samuel 19 ABK\n1Sowl a gewsis orth y vab Yonathan ha gans oll y wesyon a-dro dhe ladha Davydh. Mes Yonathan mab Sowl a gemmeras delit meur yn Davydh. 2Yonathan a dherivas orth Davydh, ‘Ow thas Sowl a vynn dha ladha; rakhenna bydh war ternos vyttin; gorta yn tyller kevrinek hag omgudh. 3My a wra mos yn-mes ha sevel ryb ow thas y'n gwel mayth esos, ha my a gews gans ow thas a-dro dhis; ha'n pyth a welav my a dheriv dhis.’ 4Ha Yonathan a gewsis da a-dro dhe Davydh dhe Sowl y das, ha leverel dhodho, ‘Na wres an myghtern pegha erbynn y was Davydh, rag ny beghas er dha bynn, ha'y weythresow ragos re beu pur dha; 5rag ev a worras y vewnans yn y leuv ha ladha an Filistyas, ha'n ARLOEDH a dhros trygh meur rag oll Ysrael. Ty a'n gwelas ha lowenhe; prag y fynnydh pegha erbynn goes gwiryon, dhe ladha Davydh heb ken?’ 6Ha Sowl a woslowas orth lev Yonathan; ha Sowl a dos, ‘Dell vew an ARLOEDH, ny vydh ev gorrys dhe'n mernans.’ 7Ha Yonathan a elwis Davydh ha derivas oll an traow ma dhodho. Ha Yonathan a dhros Davydh dhe Sowl, hag yth esa ev yn y lok, kepar ha kyns.\n11Sowl a dhannvonas kannasow dhe ji Davydh dhe aspia orto ha dh'y ladha myttinweyth. Ha Mikal gwreg Davydh a dherivas orto, ‘Mar ny sawydh dha vewnans haneth, a-vorow ty a vydh ledhys.’ 12Ytho Mikal a iselhas Davydh yn-nans der an fenester: hag ev eth ha fia ha diank. 13Mikal a gemmeras idol ha'y worra war an gweli; hi a worras kolghes a vlew gever war y benn, ha'y gwetha gans dillas. 14Pan dhannvonas Sowl kannasow dhe gemmeres Davydh, yn-medh hi, ‘Ev yw klav.’ 15Ha Sowl a dhannvonas an kannasow arta dhe weles Davydh ragdha aga honan, ow leverel, ‘Drewgh ev yn-bann dhymm y'n gweli, may hallav y ladha.’ 16Ha pan dheuth an kannasow a-ji, yth esa an idol y'n gweli, gans kolghes a vlew gever orth y benn. 17Yn-medh Sowl dhe Mikal, ‘Prag y hwruss'ta ow thoella yndellma, ha gasa ow eskar dhe vones, may tienkas?’ Ha Mikal a worthybis Sowl, ‘Ev a leveris dhymm, “Gas vy dhe vones, poken my a'th ladh.” ’


Compare Bible readings for Nehemia 1 in the ABK and the GNB - Bible Society\nNehemia 1 ABK\n4Pan glewis vy an geryow ma, my a esedhas hag oela, ha kyni dres lies dydh, ha penys ha pysi a-rag Duw nev. 5Yn-medhav, ‘My a'th pys, A ARLOEDH Duw nev, an Duw bras hag euthyk neb a with kevambos ha tregeredh rag an re a'n kar ha gwitha y worhemmynnow; 6bedhes dha skovarn hewoel ha dha dhewlagas igor rag may klewvi pysadow dha was a bysav a-ragos y'n eur ma dydh ha nos rag fleghes Ysrael dha wesyon, ow konfessya peghosow fleghes Ysrael re beghsyn ni er dha bynn. Ha my ha chi ow thas re beghas. 7Ni re omdhug pur dhrog er dha bynn, ha ny withsyn an gorhemmynnow, na'n ordenansow, na'n breusow a erghsys dhe'th was Moyses. 8Porth kov, my a'th pys, a'n ger a erghsys dhe'th was Moyses, ow leverel, “Mar pydhowgh dislel, my a'gas skatter a-les yn mysk an kenedhlow; 9mes mar tehwelowgh dhymm ha gwitha ow gorhemmynnow ha'ga gul, kyn fens dha dhifresow fesys dhe'n pella rann a'n nev, my a vynn aga huntell alena ha'ga dri bys y'n tyller may tewisis dhe worra ow hanow.” 10Lemmyn an re ma yw dha servysi ha'th pobel, a dhasprensys dre dha nerth bras ha gans dha leuv grev. 11A Arloedh, my a'th pys, bedhes dha skovarn hewoel dhe bysadow dha was, ha dhe bysadow dha wesyon neb yw hwansek dhe berthi own a'th hanow. Ro sewena, my a'th pys, dhe'th was an jydh ma, ha gront dhodho truedh yn golok an gour ma!’


2chr 31 (ABK) - Bible Society\n2chr 31 ABK\nDiswrians Sentris an Ankrydoryon\n1Pan veu oll henna gorfennys, oll Ysrael esa ena eth yn-mes dhe sitys Yuda hag a droghas an peulveyn, ha terri dhe'n dor an Asherim, ha distrui an tylleryow ughel ha'n alteryow der oll Yuda ha Benyamin hag yn Efraym ha Manasse, bys pan y's diswrussens oll. Ena pobel Ysrael a dhehwelis dh'aga sitys, pubonan dh'y berghennogeth y honan.\n2Hezekia a apoyntyas an oferysi ha'n Levysi dh'aga rannow, rann ha rann, pubonan herwydh y servis, an oferysi ha'n Levysi rag offrynnow leskys hag offrynnow kres, dhe venystra ha dhe aswonn grasow ha gormola yn yetys tyldow an ARLOEDH. 3An myghtern a ros a'y bythow y honan rag an offrynnow leskys, offrynnow leskys an myttin ha'n gorthugher, ha'n offrynnow leskys rag an sabotys, an loeryow nowydh ha'n goelyow apoyntys, dell yw skrifys yn lagha an ARLOEDH. 4Ev a worhemmynnis dhe'n bobel trigys yn Yerusalem ri aga rann dhe'n oferysi ha'n Levysi, rag may hallens aga omri dhe lagha an ARLOEDH. 5Kettell lesas an ger, pobel Ysrael a ros yn palster kynsa froeth a ys, gwin, oyl, mel, hag a oll trevas an mes; hag i a dhug yn palster an dega a bup-tra. 6Mebyon Ysrael ha Yuda trigys yn sitys Yuda a dhros ynwedh dega a chatel ha deves, ha dega an taklow re bia sakrys dhe'n ARLOEDH aga Duw, ha'ga gorra yn kalsow. 7Y'n tressa mis i a dhallathas krugya an kalsow, hag i a's gorfennas y'n seythves mis. 8Pan dheuth Hezekia ha'n soedhogyon hag a welas an kalsow, i a vennigas an ARLOEDH ha'y bobel Ysrael. 9Hezekia a wovynnas orth an oferysi ha'n Levysi a-dro dhe'n kalsow. 10Azaria an arghoferyas, o a ji Sadok, a worthybis dhodho, ‘A-ban dhallathsons dri rohow yn chi an ARLOEDH, ni re'gan bo lowr dhe dhybri ha'n remenant yw lowr, rag an ARLOEDH re vennigas y bobel, ha'n kals bras ma yw an remenant.’\nRestrans Nowydh a'n Oferysi ha'n Levysi\n11Hezekia a worhemmynnis may fe gwithvaow pareusys yn chi an ARLOEDH; hag i a's pareusis. 12Yn lel i a dhug ynno an kevrohow, an degedhow ha'n taklow re bia sakrys. An pennsoedhek neb a'n jevo charj warnedha o Konania an Levyas, gans y vroder Shimei avel an nessa dhodho; 13Yehiel, Azazia. Nahath, Asahel, Yerimoth, Yozabad, Eliel, Ysmakia, Mahath ha Benaya o gorwoelysi ow kweres Konania ha Shimei y vroder, apoyntys gans Hezekia an myghtern hag Azaria, pennsoedhek chi Duw. 14Kore mab Ymna an Levyas, gwithyas yet an howldrevel, a'n jevo charj a'n rohow bolonjedhek res dhe Dhuw, rag kevrenna an kevro gwrys dhe'n ARLOEDH ha'n offrynnow an moyha sans. 15Yth esa Eden, Minyamin, Yeshua, Shemaia, Amaria, ha Shekania orth y weres yn lel, yn sitys an oferysi, rag dyllo an kevrennow dh'aga breder, yowynk ha hen, herwydh an rannow. 16Gans henna an re rekordys seulabrys herwydh linyeth, tus worreydh a dri bloedh ha moy, oll a vedha owth entra chi an ARLOEDH a dhegemmeri pub dydh neppyth rag aga servis yn aga soedhow, herwydh aga rannow. 17An oferysi a veu omrolys herwydh chi aga thasow; ha'n Levysi a ugens bloedh ha moy, a veu omrolys yn aga soedhow, herwydh aga rannow. 18An oferysi a veu omrolys gans oll aga fleghigow, aga gwragedh, aga mebyon ha'ga myrghes, ewn rag oll an kuntelles; rag i o lel owth omwitha aga honan sans, 19ha rag mebyon Aron, an oferysi trigys y'n powdir yn tiredh pubonan a'ga threvow, gwer apoyntys herwydh aga hanow a lesranna rannow dhe bub gorreydh yn mysk an oferysi, ha dhe pubonan omrolys yn mysk an Levysi.\n20Hezekia a wrug hemma der oll Yuda; ev a wrug an pyth o da hag ewn ha lel a-rag an ARLOEDH y Dhuw. 21Pub ober a omgemmeras ev yn servis chi Duw, ha herwydh an lagha ha'n gorhemmynn, ow hwilas y Dhuw, ev a'n gwrug gans kolonn leun, hag ev a sewenis.


Malaki 4 (ABK) - Bible Society\nDydh Meur an Arloedh\n1Rag ott, an jydh yma ow tos, ow tewi avel forn. Oll an dus orgelus ha pub drogoberer a vydh sowl, ha'n jydh usi ow tos a wra aga howlleski, yn-medh ARLOEDH an luyow, na as dhedha naneyl gwreydhenn na skorrenn.4:1 4:1-6 yw niverys 3:19-24 y'n tekst ebrow. An Septuagint yw haval dhe'n tekst ebrow, marnas 4:4-6, yw 3:24, 22, 23. 2An howl a ewnder a wra drehevel gans yeghes yn y eskelli ragowgh hwi neb a berth own a'm hanow. Ha hwi a wra mos yn-mes ha terlemmel avel leughi peskys livrys a'n stall. 3Ena hwi a drett an debeles; i a vydh lusu yn-dann wodhnow agas treys y'n jydh may hwrav an taklow ma, yn-medh ARLOEDHan luyow.\n4Perthewgh kov a lagha ow gwas Moyses, an ordenansow ha'n breusow a erghis vy dhodho war Horeb rag oll Ysrael.\n5Awotta my a dhannvon dhywgh Elias an profoes kyns dos dydh an ARLOEDH, meur hag euthyk. 6Ev a dreyl kolonnow an tasow dhe'n fleghes, ha kolonnow an fleghes dh'aga thasow, rag own my dhe dhos ha gweskel an tir gans molleth.


Eksodus 16 (ABK) - Bible Society\nAn Manna ha'n Rynki\n1Ena i eth yn-rag a Elim ha'n kuntelles oll a vebyon Ysrael a dheuth dhe wylvos Sin usi ynter Elim ha Sinay, an pymthegves dydh a'n nessa mis wosa i dhe dhiberth a bow Ejyp. 2Ha'n kuntelles oll a vebyon Ysrael a grodhvolas war Moyses hag Aron y'n gwylvos, 3ow leverel dhedha, ‘Unnweyth a marwen orth leuv an ARLOEDH yn pow Ejyp, pan en esedhys ryb an sethow-kig ha pan dhybryn bara dhe walgh! rag hwi re'gas dros yn-mes dhe'n gwylvos ma dhe ladha an gemmynieth oll dre nown.’\n4Ena an ARLOEDH a leveris dhe Moyses, ‘Otta, my a wra dhe vara koedha a nev ragowgh avel glaw; ha'n bobel a wra mos yn-mes ha kuntell pub dydh an rann rag unn jydh, ma's preffiv mar kerdhons yn ow lagha po na. 5Y'n hweghves dydh, pan bareusons an pyth a guntellons, y fydh diwweyth an myns a guntellons pub dydh.’ 6Ytho Moyses hag Aron a leveris dhe vebyon Ysrael oll, ‘Dhe'n gorthugher hwi a wodhvydh y feu an ARLOEDH neb a'gas dros yn-mes a bow Ejyp, 7hag y'n myttin hwi a welvydh golewder an ARLOEDH, rag ev dhe glewes agas krodhvolyow war an ARLOEDH. Rag pyth on ni may krodhvolowgh warnan?’ 8Ha Moyses a leveris, ‘Pan re an ARLOEDH dhywgh gorthugherweyth kig dhe dhybri ha myttinweyth bara dhe walgh, rag an ARLOEDH dhe glewes an krodhvolyow a grodhvolowgh warnodho – pyth on ni? Nyns yw agas krodhvolyow warnan ni mes war an ARLOEDH.’\n9Ha Moyses a leveris dhe Aron, ‘Lavar dhe'n kuntelles oll a vebyon Ysrael, “Nesewgh a-rag an ARLOEDH, rag ev re glewas agas krodhvolyow.” ’ 10Ha dell gewsi Aron dhe'n kuntelles oll a vebyon Ysrael, i a viras war-tu ha'n gwylvos, hag otta, golewder an ARLOEDH a omdhiskwedhas y'n gommolenn. 11Ha'n ARLOEDH a leveris dhe Moyses, 12‘My re glewas krodhvolyow mebyon Ysrael; lavar dhedha, “Dhe dewlwolow hwi a wra dybri kig, hag y'n myttin hwi a vydh lenwys gans bara; ena hwi a wodhvydh my dhe vos an ARLOEDH agas Duw.” ’\n13Gorthugherweyth rynki a dheuth ha kudha an kamp; ha myttinweyth gwiskas gluth a wrowedha a-dro dhe'n kamp. 14Ha pan veu gyllys gwiskas an gluth yth esa war enep an gwylvos tra danow lownek, mar danow avel loesrew war an dor. 15Pan y'n gwelas mebyon Ysrael, i a leveris an eyl dh'y gila, ‘Pyth yw?’ rag ny wodhyens an pyth o. Ha Moyses a leveris dhedha, ‘Yth yw an bara re ros an ARLOEDH dhywgh dh'y dhybri. 16Hemm yw an pyth re worhemmynnis an ARLOEDH: “Kuntellewgh anodho, pub gour ahanowgh, kemmys hag a allo dybri; hwi a gemmer unn omer pub huni, herwydh an niver a dus a'gas beus pub huni yn y dylda.” ’ 17Ha mebyon Ysrael a wrug yndella; i a'n kuntellas, re anedha moy, re anedha le. 18Mes pan y'n musursons gans omer, ev neb re guntellsa meur ny'n jevo travyth gesys, hag ev neb re guntellsa boghes ny fyllis dhodho; peub a guntellas herwydh an pyth a allas dybri. 19Ha Moyses a leveris dhedha, ‘Na wres denvyth gasa travyth anodho bys y'n myttin.’ 20Mes ny goelsons orth Moyses; re a asas rann anodho bys y'n myttin hag y fagas kontron, ha flerya; ha Moyses o serrys orta. 21Pub myttin i a'n kuntella, kemmys hag a ylli dybri; mes pan dho an howl ha bos toemm, y teudhi.\n22Y'n hweghves dydh i a guntellas diwweyth myns an bara, dew omer pub huni; ha pan dheuth hembrenkysi oll an kuntelles ha leverel dhe Moyses, 23ev a leveris dhedha, ‘Hemm yw an pyth a worhemmynnis an ARLOEDH: “An vorow a vydh dydh a bowes, sabot sans dhe'n ARLOEDH; pebewgh an pyth a bebowgh ha bryjyewgh an pyth a vryjowgh, ha pup-tra yw gesys gorrewgh a-denewen dhe vos gwithys bys y'n myttin.” ’ 24Ytho i a'n gorras a-denewen bys vyttin, dell worhemmynnis Moyses; ha ny fleryas ha nyns esa kontron ynno. 25Moyses a leveris, ‘Dybrewgh ev hedhyw, rag hedhyw yw sabot dhe'n ARLOEDH; hedhyw ny'n kevowgh y'n gwel. 26Hwegh dydh hwi a'n kuntell; mes y'n seythves dydh, hag yw sabot, ny vydh travyth.’ 27Y'n seythves dydh nebes a'n dus eth dhe guntell ha ny gavsons travyth. 28Ha'n ARLOEDH a leveris dhe Moyses, ‘Pygemmys prys y neghowgh gwitha ow gorhemmynnow hag ow laghys? 29Mirewgh, an ARLOEDH re ros dhywgh sabot, ytho y'n hweghves dydh ev a re dhywgh bara rag dew dhydh; gortes pubonan ahanowgh yn y le, na as denvyth dhe vones yn-mes a'n tyller y'n seythves dydh.’ 30Ytho an bobel a bowesas y'n seythves dydh.\n31Ha chi Ysrael a elwis hanow an dra ma manna; haval o dhe has koriander, gwynn, ha'n sawer anodho avel tesennow gwrys gans mel. 32Ha Moyses a leveris, ‘Hemm yw an pyth re worhemmynnis an ARLOEDH: “Bedhes gwithys omer anodho der agas henedhow, may hwellens an bara ganso may hwrug vy agas maga y'n gwylvos, pan y's dres yn-mes a bow Ejyp.” ’ 33Ha Moyses a leveris dhe Aron, ‘Kemmer seth ha gorra unn omer a'n manna ynno ha'y settya a-rag an ARLOEDH, dhe vos gwithys der agas henedhow.’ 34Par dell worhemmynnis an ARLOEDH dhe Moyses, yndellma Aron a'n settyas a-rag an dustuni, dhe vos gwithys. 35Ha mebyon Ysrael a dhybris an manna dew-ugens blydhen, bys pan dheuthons dhe dir annedhys; i a dhybris an manna bys pan dheuthons dhe or pow Kanan. 36(Unn omer yw an degves rann a efa.)


Henry Jenner - Wikipedia\nLytherennans an tregh ma yu Kernewek Kemmyn. Rag versyon yn Kernûak Jenner, myr yn-nans war an folen-ma, mar plek.\nHenry Jenner (1848-1934) o hembrenkyas a dhasserghyans an yeth Kernewek a-varr. Ev a veu genys yn Sen Kolomm; pronter o y das. Wosa 1869, y'n jevo soedh yn Asrann Hen Dhornskrifow an Gwithti Predennik der gerensa y das gans Arghepskop Kargens. Jenner a bresentyas skrifenn dhe'n Kowethas Filologiek a-dro dhe'n tavas Manowek yn 1874.\nJenner a dhiskwedhas Keynskrif an Chartour orth an Gwithti Predennik yn 1877. Y hwrug ev lies kevrenn gans omsav bretonek keltek y'n blydhynyow 1890 ha 1900. Yn 1903, y hwrug ev pregoth yn Kernewek orth Lesneven, Breten Vyghan. Y'n keth vlydhen, Jenner eth ha bos bardh a Orsedh Breten Vyghan, hag a fondyas an Cowethas Kelto-Kernuak. Gras dhodho y teuth Kernow ha bos esel leun a'n Kuntelles Keltek yn 1904 ynwedh. Ev a skrifas Handbook of the Cornish Language yn 1904, an lyver a dhyskas Robert Morton Nance an yeth dhiworto.\nYn 1909, yth omdennas Jenner ha'y wreg Kitty dhe Heyl (an dre le may feu Kitty genys). Jenner o soedhek Lyverva Morrep a 1912 dhe 1927. Gorsedh Kernow a selyas ev yn 1928, hag y teuth va ha bos kynsa Bardh Meur an Orsedh. Gwas Myghal o y hanow bardhek kyn skrifas ev 'Gwas Myhal' y honan.\nYma sampel a skrifennow Jenner orth wikisource, h.y. an gan Dhô'm Gwrêg Gernûak.\n(kynsa y'n soedh) Bardh Meur\n1928–1934 Holyes gans:\nAn Bibel yn Kernewek\nGwiasva Gorseth Kernow a-dro dhodho\nLyver a-dro dh'y vywnans, Henry and Katharine Jenner: A Celebration of Cornwall’s Culture, Language and Identity, pennskrifys gans Derek R. Williams (ISBN 1-903427-19-3)\nAwayl herwedh Sans Mark, peswar chapter treylys gans Jenner\nLast edited on 25 Est 2020, at 02:48\nDiwettha golegyans an folen ma a veu an 25 Est 2020, dhe 02:48.


Didhan - Wikipedia\nBoardmasters yw gool ilow ha mordardha yn Kernow hag yw furv a dhidhan.\nGwydhbol yw furv a wari pur goth hag yw didhan rag dew dhen yn kettermyn.\nDidhan yw furv a wrians a syns an attendyans a dus po ri plesour ha delit. Y hyll bos tybyans po oberen, mes moy menowgh yw yth yw onan a'n gwriansow po hwarvosow a wrug displegya dre vilyow a vledhynnyow yn arbennik rag synsi an attendyans a dus.\nKyn fe attendyans tus synsys gans taklow diblans awos bos dewisyow dyffrans dhe dus, an rann vrassa a dhidhan yw aswonys. Yma hwedhla, ilow, drama, dons hag eghennow dyffrans a wrythyans yn pub gonisogeth oll. I o displegys yn furvow ughel dre dermyn ha dos ha bos kavadow dhe dus oll. An argerdh ma re beu uskishes y'n dydhyow ma gans diwysyans didhan a wra ha gwertha askorrasow didhan.\nNas posek a dhidhan yw an dus usi ow mires po goslowes hag a dreyl diskwithans privedh yn didhan. Y hyll bos rann wodhevek dhe'n viroryon, kepar ha gans tus ow mires orth gwari yn gwariji, gwari kan, towlen bellwolok po fylm; poken rann an viroryon a yll bos gweythresek, kepar ha gans gwariow po sport. Didhan a yll bos poblek po privedh hag yssynsi gwrythyans formel ha skrifys, kepar ha gans keskanow po yn gwariji; po anskrifys ha heb ynniadow, kepar ha gans gwariow fleghes. Furvow moyha a dhidhan a dhuryas dres lies kansbledhen hag esplegya awos chanjyow yn gonisogeth, teknegieth ha gis. Fylmow ha gwariow jynn-amontya, rag ensampel, kynth usyons i myski (po media) nowyttha, a bes hwath hwedhla, diskwedhes drama ha seni ilow.\nYma nebes didhan, kepar ha dibennans poblek, hag yw erbynn an lagha lemmyn y'n brassa rann a bowyow. Gwriansow kepar ha skyrmya po gwaregieth, usys yn termyn eus passys yn helghi po bresel, a dheuth ha bos sportys miroryon. Y'n keth fordh, gwriansow erel kepar ha kegina a dhisplegyas yn gwrythyansow yntra tus galwesik hag yw darlesys rag didhan.\nDiwettha golegyans an folen ma a veu an 4 Du 2021, dhe 12:32.


Yudith 16 (ABK) - Bible Society\nYudith 16 ABK\n1Yudith a dhallathas an grasyans ma a-rag Ysrael oll, ha'n bobel oll a ganas an gormola ma, ughel aga levow.16:1: Y'n tekst greka an wers ma yw niverys 15:14, ha 16:2 bys 8 yw niverys 16:1 bys 7. 2 Hag yn-medh Yudith,\nDallethewgh kan dhe'm Duw gans tabourigow,\nkenewgh dhe'm Arloedh gans symbalys.\nKessenewgh dhodho salm a wormola;\nughelhewgh ev, ha gelwewgh war y hanow.\n3 Rag an Arloedh yw Duw neb a skwatt breselyow;\nev re settyas y gamp yn mysk y bobel;\nev re'm delivras a dhiwla an re a'm chasyas.\n4 Asshur a dheuth yn-nans a venydhyow an gledhbarth;\nev a dheuth gans lu diniver a'y vreselyoryon;\naga myns a stoppyas an keynresyow,\nha'ga marghoglu a gudhas an menydhyow.\n5 Ev a vostyas y hwrussa gorleski ow thir,\nha ladha ow gwer yowynk gans an kledha,\nha skwattya ow fleghigow dhe'n leur,\nha dalghenna ow fleghes avel da pyllys,\nha kemmeres ow gwyrghesow avel preydh.\n6Mes an Arloedh Ollgalloesek re's lestas\ndre leuv benyn.\n7 Rag ny goedhas aga hampyer dre leuv gwer yowynk,\nna'n gweskis dhe'n leur mebyon an Titanes,\nna ny wrug kewri hir y weskel;\nmes Yudith myrgh Merari\ndre dekter hy fas a'n diswrug.\n8 Rag hi a dhiwiskas hy dillas gwedhwes\nrag eksaltya an re gompressys yn Ysrael.\nHi a uryas hy fas gans melyseth;\n8 hi a golmas hy gols gans snod,\nhag omwiska pows a lin rag y doella.\n9Hy sandal a ravshyas y dhewlagas,\nhy thekter a husas y vrys,\nha'n kledha a dhistagas y gonna!\n10An Persianys a grenas a'y hardhder,\nan Medys a's teva own a'y bedhekter.\n11Ena ow fobel gompressys a armas gans joy;\now fobel wann a armas, ha'n eskar a grenas;\ni a dhrehevis aga levow, ha gul dhe'n eskar kildenna.\n12Mebyon kethesow a's gwanas\nha'ga golia avel fleghes fowesigyon;\ni a verwis a-rag lu ow Arloedh.\n13My a gan hymna nowydh dhe'm Duw:\nA Arloedh, meur ha gloryus os,\nmarthys yn nerth, antryghadow.\n14Servyens tejy, oll dha groaduryon,\nrag ty re gewsis, hag i a veu gwrys.\nTy a dhannvonas yn-mes dha Spyrys, hag ev a's formyas;\nrag ny yll nagonan settya orth dha lev.\n15Rag an menydhyow a gren bys yn aga selyow gans an dowrow;\na-rag dha wolok an karregi a deudh avel koer.\nMes dhe'n re a berth own ahanas\nty a dhiskwedh mersi.\n16Rag pub sakrifis avel sawer plegadow yw tra vyghan,\nha'n blonek oll a offrynn leskys yw tra vyghan fest dhiso jy;\nmes seul a'n jeves own a'n Arloedh yw meur bys vykken.\n17Go-i, an kenedhlow a omsev erbynn ow fobel!\nAn Arloedh Ollgalloesek a wra aga diella dydh breus;\nev a dhannvon tan ha pryves yn aga hig;\ni a oel yn payn bys vykken.\n18Pan dheuthons dhe Yerusalem, i a wordhyas Duw. Kettell veu purhes an bobel, i a offrynnas aga offrynnow leskys, aga offrynnow bodhek, ha'ga rohow. 19Yudith a sakras dhe Dhuw oll daffar Holofernes, a wrussa an bobel y ri dhedhi; ha'n roes-wibes re gemmersa a'y jambour rygdhi hy honan, a ros hi avel ro sakrys. 20Dres tri mis an bobel a besyas goelya yn Yerusalem a-rag an sentri, ha Yudith a wortas gansa.\nYudith Gerys-da, ha'y Mernans\n21Wosa hemma, pubonan a dhehwelis tre dh'y eretons y honan. Yudith eth dhe Bethulia, ha triga yn hy thiredh hy. Dres remenant hy bewnans, enorys o hi der oll an pow. 22Lies a'n jeves hwans a'y demmedhi, mes ny omros hi dhe wour vyth, oll dydhyow hy bewnans, wosa hy gour Manasse dhe verwel ha bos ynkleudhys gans y bobel. 23Hi a dheuth ha bos gerys-da moy ha moy, hag a gothhas yn chi hy gour, bys pan veu kans bloedh ha pymp. Hi a livras hy maghteth. Hi a verwis yn Bethulia hag ynkleudhys veu yn mogow hy gour Manasse; 24ha chi Ysrael a gynis rygdhi seyth dydh. Kyns hi dhe verwel, hi a rannas oll hy pythow dhe oll an re o neshevin dh'y gour Manasse, ha dh'y neshevin hy honan. 25Bythkweth namoy ny lesas denvyth browagh yn mysk an Ysraelysi dres bewnans Yudith, po termyn hir wosa hy mernans.


Eksodus 36 (ABK) - Bible Society\nEksodus 36 ABK\n1Besalel hag Oholiab ha pub krefter konnyk ynno may hworras Duw furneth ha konvedhes dhe wodhvos gul oll ober vyth yn gwrians an sentri a wra oberi herwydh oll re worhemmynnis an ARLOEDH.\nAn Bobel a Dhre Lies Offrynn\n2Ha Moyses a elwis Besalel hag Oholiab ha pub krefter konnyk ynno may hworras Duw godhvos yn y golonn, peub a vo kolonnek, dhe dhos dhe wul an ober; 3hag i a dhegemmeras dhiworth Moyses oll an offrynnow re dhrosa mebyon Ysrael yn ober servis an sentri. I a besyas dri offrynnow bolonjedhek pub myttin, 4may teuth pub krefter konnyk esa ow kul pub eghenn a oberennow war an sentri, pubonan dhiworth an oberenn esa ow kul, 5ha leverel dhe Moyses, ‘An bobel a dhre moy es lowr dhe wul an ober re worhemmynnis an ARLOEDH y wul.’ 6Ytho Moyses a ros gorhemmynn, ha'n ger a veu gelwys der an kamp, ‘Na as gour na benyn dhe wul ober moy rag offrynn rag an sentri.’ Yndellma an bobel a veu lettys a dhri moy; 7rag an daffar a's tevo o lowr dhe wul an ober oll ha moy.\nGwrians an Tabernakel\n8Ha pub krefter konnyk yn mysk an weythoryon neb a wre ober an tabernakel a wrug deg kroglenn; gwiys gans sendal plethys ha pann glas ha purpur ha kogh ha cherubim, ober gweythor kweth. 9Hys pub kroglenn o eth kevelin warn ugens; ha les pub kroglenn peswar kevelin; ha pub kroglenn a's tevo an keth musur.\n10Hag ev a goplas pymp kroglenn an eyl dh'y ben, ha'n pymp kroglenn arall ev a goplas an eyl dh'y ben. 11Hag ev a wrug stagellow a bann glas war amal pella kroglenn an kynsa bagas; keffrys ev a's gwrug war amal pella kroglenn an nessa bagas; 12ev a wrug hanter-kans stagell dhe'n unn groglenn, hag ev a wrug hanter-kans stagell war amal an groglenn bella a'n nessa sett; yth esa an stagellow an eyl a-dal hy ben. 13Hag ev a wrug hanter-kans bagh a owr ha kelmi an kroglennow an eyl dh'y ben gans baghow, may feu an tabernakel unnsys dien.\n14Ynwedh ev a wrug kroglennow a vlew gever rag tylda a-ugh an tabernakel; ev a wrug unnek kroglenn. 15Hys pub kroglenn o deg kevelin warn ugens; ha les pub kroglenn peswar kevelin; an unnek kroglenn a's tevo an keth musur. 16Ev a goplas pymp kroglenn a'ga honan, ha hwegh kroglenn a'ga honan. 17Hag ev a wrug hanter-kans stagell war amal an pella kroglenn a'n unn bagas, ha hanter-kans stagell war amal kroglenn an bagas arall. 18Hag ev a wrug hanter-kans bagh a vrons dhe gopla an tylda war-barth may fe unnsys dien. 19Hag ev a wrug kudhans dhe'n tylda, a greghyn rudhhes a hordhes, ha kudhans a greghyn morhoghes a-ughto.\n20Ena ev a wrug framyow rag an tabernakel a brenn shittim, a'ga sav. 21Deg kevelin o hys pub fram, ha kevelin ha hanter les pub fram. 22Pub fram a'n jevo dew denon, rag desedha war-barth; ev a wrug hemma rag oll an framyow a'n tabernakel. 23Framyow an tabernakel ev a's gwrug yndellma: ugens fram dhe'n barth dhyghow; 24hag ev a wrug ugens sel a arghans yn-dann an ugens fram, diw sel yn-dann unn fram rag y dhew denon, ha diw sel yn-dann fram arall rag y dhew denon. 25Ha dhe nessa tu an tabernakel, dhe'n barth kledh, ev a wrug ugens fram; 26ha'ga ugens sel a arghans, diw sel yn-dann unn fram ha diw sel yn-dann fram arall. 27Ha dhe'n tu a-dryv an tabernakel dhe'n howlsedhes ev a wrug hwegh fram. 28Hag ev a wrug dew fram dhe gornellow an tabernakel dhe'n tu a-dryv. 29Hag i o diberthys dhe-woeles, mes junys dhe-wartha, dhe'n kynsa lagasenn; ev a wrug dew anedha yndellma, rag an dhiw gornell. 30Ytho yth esa eth fram gans aga krawyow a arghans, hwetek kraw, dew graw yn-dann bub fram.\n31Hag ev a wrug barrys a brenn shittim, pymp dhe'n framyow dhe unn tu a'n tabernakel, 32ha pymp dhe'n framyow dhe du arall an tabernakel, ha pymp barr dhe framyow an tabernakel dhe'n tu a-dryv, dhe'n howlsedhes. 33Hag ev a wrug dhe'n barr kres tremena a benn dhe benn yn kres an framyow. 34Hag ev a worlownas an framyow gans owr, ha gul aga lagasennow a owr rag synsi an barrys, ha gorowra an barrys gans owr. 35Hag ev a wrug an vayl a bann glas ha purpur ha kogh ha sendal plethys; i a vydh gwrys gans cherubim, ober gweythor kweth. 36Ha rygdhi ev a wrug peder koloven a shittim, ha'ga gorowra gans owr; aga higennow o a owr, hag ev a deudhis ragdha peder sel a arghans. 37Ynwedh ev a wrug kroglenn rag porth an tylda a bann glas, purpur ha kogh ha sendal plethys, brosys gans brosweyth; 38ha'y fymp koloven gans aga higennow. Ev a worlownas aga fenn-kolovenyow, ha'ga bondow o a owr, mes aga fymp kraw o a vrons.


Yoshua 3 ABK\n1Yoshua a sevis myttin a-varr hag i eth yn-kerdh dhiworth Shittim ha dos bys y'n Yordan, ev hag oll an Ysraelysi. I a wortas ena kyns i dhe dreusi. 2Ytho dhe benn tri dydh an soedhogyon a dremenas der an kamp, 3hag i a worhemmynnis dhe'n bobel ow leverel, ‘Pan welowgh argh kevambos an ARLOEDH agas Duw, ha'n oferysi, an Levysi, orth hy doen, hwi ynwedh ewgh yn-rag a'gas tyller ha'y holya. 4Byttegyns omwithewgh neb pellder dhiworti, a-dro dhe dhew vil gevelin; na dhewgh nes dhedhi mayth aswonnowgh an fordh mayth ewgh warnedhi, rag ny dremensowgh an fordh ma kyns.’ 5Yoshua a leveris dhe'n bobel, ‘Omsakrewgh; rag a-vorow an ARLOEDH a wra marthusyon yn agas mysk.’ 6Ha Yoshua a gewsis dhe'n oferysi, ow leverel, ‘Drehevewgh argh an kevambos, ha treusewgh a-dherag an bobel.’ Ytho i a dhrehevis argh an kevambos ha mos a-dherag an bobel.


1 Kroniklys 5 (ABK) - Bible Society\n1 Kroniklys5 ABK\n1Henedh Rewben, kynsa-genys Ysrael. (Ev o an kynsa-genys mes drefenn ev dhe wrowedha gans iswreg y das, y wir genesik o res dhe vebyon Yosep mab Ysrael; ytho nyns yw kovskrifys y'n aghskrif avel an kynsa genys. 2Yuda o krev yn mysk y vroder ha rewler a dheuth anodho, mes yth esa dhe Yosep an gwir genesik.) 3Mebyon Rewben, kynsa-genys Ysrael: Hanok, Pallu, Hesron, ha Karmi. 4Mebyon Yoel: Shemaia y vab, Gog y vab, Shimei, y vab, 5Mika, y vab, Reaya, y vab, Baal y vab, 6Beera y vab, neb a veu degys dhe-ves yn divroedh gans Tiglath-pileser myghtern Assyria; ev o penntern an Rewbenysi. 7Y vreder war-lergh aga theyluyow, pan veu reknys aghskrif aga henedhow: Yeiel an penntern, Zekaria, 8ha Bela mab Azaz, mab Shema, mab Yoel. Yth esens trigys yn Aroer, bys Nebo ha Baal-meon. 9Troha'n est yth esens trigys ynwedh bys amal an difeyth a ystynn dhiworth an avon Ewfrates drefenn aga chatel dhe gressya yn pow Gilead. 10Yn dydhyow Sowl i a vatalyas orth an Hagrysi, a goedhas der aga leuv; hag yth esens trigys yn aga thyldow dres oll an tiredh a'n est dhe Gilead.\n11Yth esa trigys mebyon Gad a-dal dhedha yn pow Bashan bys yn Saleka: 12Yoel an penntern, Shafam an nessa, Yaanay, ha Shafat yn Bashan. 13Aga breder herwydh chi aga thasow: Mighal, Meshullam, Sheba, Yoray, Yakan, Zia, hag Eber, seyth. 14An re ma o mebyon Abihayl mab Huri mab Yaroagh mab Gilead mab Mighal mab Yeshishay mab Yaghdo mab Buz; 15Ahi mab Abdiel mab Guni o penntern chi aga thasow; 16yth esens trigys yn Gilead, hag yn Bashan, hag yn hy threvow hag yn oll peurvaow Sharon bys yn aga finwethow. 17Oll an re ma a veu omrolys der aghskrifow yn dydhyow Yotham myghtern Yuda hag yn dydhyow Yeroboam myghtern Ysrael.\n18Mebyon Rewben ha Gad, ha'n hanter-loeth Manasse: aga hasoryon ervys gans skoes ha kledha, aga gwaregoryon ha'n soudoryon dyskys yn gwerryans, peswar mil ha dew-ugens, seyth kans ha tri-ugens, o parys rag batel. 19I a vatalyas orth an Hagrysi, Yetur, Nafish ha Nodab; 20I a dhegemmeras gweres er aga fynn, rag i a grias dhe Dhuw y'n vatel, ha'n Hagrysi hag oll esa gansa a veu res yn aga leuv, hag ev a wrontyas aga fysadow drefenn i dhe drestya ynno. 21I a gemmeras aga chatel, hanter-kans mil kowrvargh, dew kans ha hanter-kans mil dhavas, ha dew vil asen, ha kans mil dhen yn keth. 22Lies a goedhas ledhys drefenn an vresel dhe vos a Dhuw. Hag yth esens trigys yn aga tiredh bys an divroedh.\n23Yth esa mebyon hanter-loeth Manasse trigys y'n tir dhiworth Bashan bys Baal-hermon, Senir ha menydh Hermon; yth ens i pur niverus. 24An re ma o pennow chi aga thasow: Efer, Yshi, Eliel, Azriel, Yeremia, Hodavya ha Yaghdiel, kasoryon alloesek, gwer a vri, pennow yn chi aga thasow. 25Byttegyns i a gammdremenas erbynn Duw aga thasow ha horya war-lergh duwow poblow an tiredh, re bia distruys gans Duw a-dheragdha. 26Ytho Duw Ysrael a wrug dhe spyrys Pul myghtern Assyria difuna, spyrys Tiglath-pileser myghtern Assyria, ha ev a dhug dhe-ves an Rewbenysi, an Gadysi, ha'n hanter-loeth Manasse, ha'ga dri dhe Halagh, Habor, Hara, ha dhe'n avon Gozan, bys y'n jydh ma.


Donald John Trump (genys 14 mis Metheven 1946) yw negysydh, personalita pellwolok gwiryonedh, politeger, hag a-dhia 20ves a vis Genver 2017, Lywydh Statys Unys.\n20 Genver 2017 - a-lemmyn\nEtholans Lewydh SU 2016Chanjya\nTrump a dheklaryas y ombrofyans rag Lywydh Statys Unys, dhe Tour Trump yn Cita Evrok Nowydh. Ev a gesstriva avel gwithyasel honan-deskrifys. Y gaskyrgh a boslevas gwlaskerensa Americanek, yn-unn fia tybyans kepar ha ewnder politek, ha ragvreus vedia. Yn rann awos y vri, kaskyrgh Trump a dhegemeras pals attendyans heb par.\nWortalleth, nyns o hwansek hembronkysi Repoblicanek kepar ha Kowser an Chi Paul Ryan dh'y skoodhya. Yth esa dout dhedha y vos sewen, keffrys ev dhe bystiga imach Parti Repoblicanek. Movyans 'ken-deghow' a guntellas a-dro dh'y ombrofyans, awos y enebieth orth liesgonisogeth hag omynvroans. Akusys veu Trump a banderya orth kenethlogoryon-wydn. Nammys veu nebes y hwarvosow kaskyrgh a freudh. Kowethansow fethcheckya re isdheklaryas Trump a wul niver a leveryansow fals kehevelys orth ombroforyon erel.\nTrump a entras bagas bras a 16 ombrofyer aral ow kesstriva rag hanwesigeth Repoblicanek. Hebm o an brassa yn istori Statys Unys. Dadhlansow a veu gwelys gans goslowysi bras yn-istorek, y hwra y kaskyrgh moy anweladow. Wosa dorslynk yn Indiana yn mis Me 2016, ombroforyon a remaynya, Ted Cruz ha John Kasich a hedhas aga haskyrghow. Trump a dheuth ha bos hanwesik yn-sodhogel dhe'n Kuntelles Kenedhlek Repoblicanek 2016 yn Cleveland Ohio.\nTrump a waynyas an etholans kemmyn a 6ves a vis Du 2016, ow fetha ombrofyores Dhemokratek, Hillary Clinton. Ev a waynyas raglev Kollji Etholans, kyn waynyas Clinton kansrann nebes ughella a'n raglev popular. Y hwrava kemeres y soodh avel 45es Lywydh Status Unys dhe 20ves a vis Genver 2017.\nDhe 18 a vis Kevardhu 2019, Trump a veu ympechys gans Chi Kanasedhoryon, yndella ow tos ha bos an tressa lywydh dhe vos ympechys (wosa Andrew Johnson yn 1868 ha Bill Clinton yn 1998).\nLast edited on 2 Hwevrer 2021, at 11:10\nDiwettha golegyans an folen ma a veu an 2 Hwevrer 2021, dhe 11:10.


All Health Care Professionals Near Evans City, Pennsylvania\n31 listings were found within 10255075100200 mikm of Evans City, Pennsylvania\napprox. 5.2 mi from Evans City, Pennsylvania\napprox. 8.7 mi from Evans City, Pennsylvania\napprox. 8.9 mi from Evans City, Pennsylvania\napprox. 9.8 mi from Evans City, Pennsylvania\napprox. 10.5 mi from Evans City, Pennsylvania\napprox. 10.8 mi from Evans City, Pennsylvania\napprox. 11.2 mi from Evans City, Pennsylvania\napprox. 13.3 mi from Evans City, Pennsylvania\napprox. 14 mi from Evans City, Pennsylvania\napprox. 15.1 mi from Evans City, Pennsylvania\napprox. 15.6 mi from Evans City, Pennsylvania\napprox. 16.7 mi from Evans City, Pennsylvania\napprox. 19.8 mi from Evans City, Pennsylvania\napprox. 20.5 mi from Evans City, Pennsylvania\napprox. 21.2 mi from Evans City, Pennsylvania\napprox. 21.7 mi from Evans City, Pennsylvania\napprox. 22.4 mi from Evans City, Pennsylvania\napprox. 22.6 mi from Evans City, Pennsylvania\napprox. 22.9 mi from Evans City, Pennsylvania\napprox. 23.4 mi from Evans City, Pennsylvania


Ekklesiastes 2 (ABK) - Bible Society\nEkklesiastes 2 ABK\nHwithrans a-dro dhe Blesour\n1My a leveris y'm kolonn, ‘Deus, my a vynn dha brevi gans plesour rag gweles mars yw hemma 'vas’, hag otta, hemma ynwedh yw euveredh. 2A-dro dhe hwarth yn-medhav, ‘Follneth yw’, hag a-dro dhe blesour, ‘Pandr'a amont hemma?’ 3My a hwilas y'm kolonn dhe blesya ow horf2:3 dhe blesya ow horf: Ebrow dhe denna ow hig. gans gwin – gidys y'm brys gans furneth – ha dhe settya dalghenn yn follneth bys pan welvydhav pandr'yw da rag mebyon den dh'y wul yn-dann nev dres an nebes dydhyow a'ga bewnans. 4My a balshas ow rychys, my a dhrehevis chiow ragov vy ow honan ha plansa gwinlannow ragov vy ow honan. 5My a wrug ragov vy ow honan lowarthyow ha lies paradhis, ha plansa ynna pub eghenn a frutwydh. 6My a wrug dowrarghow ragov, rag dowrhe dhiworta koeswik a wydh ow klasa. 7My a brenas kethyon ha maghtethyon, ha dhymmo vy yth o an gethyon a veu genys y'm chi vy. Y'm bo ynwedh moy gwarthek ha moy greow es dell bewo an re esa yn Yerusalem kyns ow thermyn vy; 8my a vernyas hag arghans hag owr ragov vy ow honan, ha tresor a vyghternedh ha ranndiryow; my a gavas ragov vy ow honan kanoryon ha kanoresow, war-barth ha'n pyth a re delit dhe vebyon den – harim a iswragedh teg.\n9Yndella my a dheuth ha bos bras, brassa es dell o oll an re esa yn Yerusalem kyns ow thermyn vy; hag ow furneth a sevi rybov. 10Pypynag a bysis ow dewlagas, ny skonis vy a'y ri dhedha, na ny skonis a ri plesour vytholl dhe'm kolonn. Ytho lowen o ow holonn drefenn oll ow lavur, ha hemm o ow gober rag oll ow lavur. 11Ha my a viras orth pup-tra re wrug ow diwleuv, ha'n lavur a wrug vy dhe oberi, hag otta, pup-tra yw euveredh ha chasya war-lergh an gwyns, ha nyns eus gwayn yn-dann an howl.\nHwithrans a-dro dhe Furneth ha Follneth\n12My a dreylyas dhe wodhvos furneth ha dhe gonvedhes muskokter ha follneth. Mes pandr'a yll gul an den a dheu wosa an myghtern, saw an dra re beu gwrys kyns? 13Ena my a welas bos gwayn dhe furneth moy ages henna dhe follneth, kepar dell yw gwayn an golow moy es henna dhe'n tewlder:\n14An den fur – yma y dhewlagas yn y benn,\nmes an foll a gerdh yn tewlder.\nByttegyns my a welas an keth tenkys dhe goedha warnedha aga dew.\n... 15Ytho my a leveris y'm kolonn, ‘An pyth a hwyrvydh dhe'n foll, an keth henna a hwyrvydh dhymmo vy. Dhe bana borpos ytho y teuth vy ha bos mar fur?’ Hag y'm kolonn my a leveris, ‘Hemma ynwedh yw euveredh.’ 16Ny vydh kov bys vykken naneyl dhe'n den fur, na dhe'n den foll, rag peub a vydh ankevys y'n dydhyow a dheu. Ass wra an den fur merwel kepar ha'n foll! 17Ytho my a gasas bewnans, rag poenvos dhymm yw pup-tra yw gwrys omma yn-dann an howl, drefenn bos pup-tra euveredh ha chasya war-lergh an gwyns.\n18Ha my a gasas oll ow lavur a wrug vy dhe oberi yn-dann an howl, rag my dhe asa y frut dhe dhen a dheu wosa ow thermyn vy. 19Ha piw a woer mar pydh an den na po fur po foll? Byttegyns ev a wra maystri war frut ow lavur oll a wrug vy dhe oberi mar fur yn-dann an howl. Hemma ynwedh yw euveredh. 20Ena my a dreylyas hag a asas ow holonn dhe goedha yn desper a-dro dhe'm lavur a wrug vy dhe oberi yn-dann an howl. 21Rag den a yll gul y ober gans furneth ha gans godhvos ha gans sleyghneth, byttegyns res yw dhodho ri y rann dhe dhen na oberis ragdho. Hemma ynwedh yw euveredh ha drog euthyk bras. 22Pandr'a gyv den dhiworth oll y lavur ha dhiworth oll yeunadow y golonn a wra ev dhe oberi yn-dann an howl? 23Rag oll y dhydhyow yw poen, ha'y ober yw keudh; ha hwath yn nos ny yll y golonn powes. Hemma ynwedh yw euveredh.\n24Nyns eus travyth gwell rag den ages dybri hag eva, ha bos lowen yn y lavur. Ynwedh my re welas hemma dhe dhos dhiworth leuv Duw. 25Rag hebdho piw a yll dybri, ha piw yll kavoes plesour? 26Rag dhe neb yw plegadow dhodho, Duw a re furneth ha godhvos ha plesour, mes dhe'n peghador ev a re an oberenn a guntell ha bernya rychys hag ena dhe ri an keth henna dhe biwpynag a vo plegadow dhe Dhuw. Hemma ynwedh yw euveredh ha chasya war-lergh an gwyns.


Dowrgleudh - Wikipedia\nDowrhyns gwrys gans tus yw dowrgleudhyow. Dell yw usys dowrgleudhyow yw byldyes rag karya gwara gans skathow po kreftow-dowr erel.\nYet-dhowr vor Dowrgleudh Porth Bud dhe'n porth y'n dre.\n2 Dowrgleudhyow an Ruvaneth Unys\n3 Dowrgleudhyow yn Kernow\n3.1 Rol a dhowrgleudhyow yn Kernow\nY hyllir devnydhya dowrgleudhyow rag junya korfow a dhowr kepar ha loghow, moryow po avonyow. Unn ensampel a hemma yw an Dowrgleudh Panama a jun an Keynvor Hebask ha'n Keynvor Atlantek.\nDowrgleudhyow a yll bos junyes avel rosweyth-sita, avel an gracht yn Amsterdam.\nDowrgleudh sempel a gonsyst a gleudh yw leunhes a dhowr. Treweythyow res yw dhe dhowrgleudhyow bos gwiskys gans pri po kestevyn. An argerdh a dhevnydh pri yw aswonys avel pollenna.\nRes yw dhe dhowrgleudhyow bos leven, kowlwrys yw hemma dre wul troghvaow ha tomennow. Dhe yskynna po diyskynna breow, meur a dhowrgleudhyow a dhevnydh yettys dowr a janj leven an dowr rag lyftya po iselhe an skathow. Treweythyow yskynellow po plenow-goleder yw devnydhyes awos aga bos a bris isella hag y tevnydhons le po na dowr.\nDowrgleudhyow a dreus avonyow, fordhow po nansow dre dhowrbonsow. Ensampel a dhowrbons yw an Dowrbons Pontcysyllte yn Kembra a dreus an Avon Dowrdiw.\nDowrgleudhyow an Ruvaneth UnysChanjya\nYma dew eghen gemmyn a dhowrgleudh y'n Ruvaneth Unys: dowrgleudhyow gorholyon, rag skathow brassa ages lestri po gorholyon-kruws; ha dowrgleudhyow ynn, rag skathow ynn ha skathow hir. Y hyllir ranna dowrgleudhyow ynn yn lies eghen aral, ow komprehendya: dowrgleudhyow efan ha dowrgleudhyow skath geryn.\nMeur a dhowrgleudhyow an Ruvaneth Unys yw dowrgleudhyow ynn a dreus an tir yntra citys bras kepar ha Loundres, Birmingham ha Lyverpoul. Ensampel a dhowrgleudh ynn yw an Dowrgleudh Konteth Vonnow hag Aberhondhu. Dowrgleudhyow gorholyon a jun citys avel Mankeynyon dhe'n mor po avonyow meur.\nYma 2,200 mildir a dhowrgleudhyow y'n Ruvaneth Unys a ober hwath hedhyw. An hirra dowrgleudh yn Breten Veur yw Dowrgleudh Leeds ha Lyverpoul, py yw 127 mildir y hys.\nBerra dowrgleudh Breten Veur yw Dowrgleudh Wardle yn Middlewich, Cheshyr, yw 154 troos-hys.\nDowrgleudhyow yn KernowChanjya\nRemenant Dowrgleudh Kesunyans Lyskerrys ha Logh ogas dhe Logh.\nYma dew vildir a dhowrgleudhyow viajadow yn Kernow war an Dowrgleudh Porth Bud, an dowrgleudh ma yw devnydhyes gans tus owth usya kayakow, kanouyow ha skathow-dhelit yn-unnik a-der skathow ynn. Yn y dhydh yth o an Dowrgleudh Porth Bud 32 mildir y hys hag ev a dhiwedhas ogas dhe Lanstefan, y'n jydh hedhyw yma y dhiwedh ogas dhe Bonsheyl. Yma dew yet dhowr war an dowrgleudh skath hir ha plenow-goleder yn le yettys dowr dres an 30 mildir a dhowrgleudhyow skath geryn yntra Ponsheyl, Lanstefan ha Holsworthy.\nDowrgleudh aral yn Kernow o an Dowrgleudh Kesunyans Lyskerrys ha Logh, py eth a-dhyworth Lyskerrys der an Glynn Logh dres 6 mildir dhe Logh. Yth esa 24 yet dhowr war an dowrgleudh, mes y'n jydh hedhyw nyns eus saw unn yet dhowr koth a remayn ogas dhe Logh.\nRol a dhowrgleudhyow yn KernowChanjya\nDowrgleudh Porth Bud\nDowrgleudh Sen Kolom\nDowrgleudh Teyl Tamar\nRol a dhowrgleudhyow yn Kembra\nRol a dhowrgleudhyow yn Pow Sows\nRol a dhowrgleudhyow yn Alban\nRol a dhowrgleudhyow yn Wordhen\nLast edited on 6 Genver 2021, at 22:35\nDiwettha golegyans an folen ma a veu an 6 Genver 2021, dhe 22:35.


Belarussi - Wikipedia\n(Baner Belarussi) (Kota arvow Belarussi)\nYethow soedhogel Belarussek ha Russek\nPenn-sita Minsk (Mensk)\nBrassa sita Minsk (Mensk)\nLywydh Alyaksandr Lukashenka\nPennmenyster Syarhey Rumas\nEnep 207,600 km²\n- Doesedh 10,300,483 a drigoryon\n27ves Est 1990\nMona kemmyn Roubel Belarussek (BYR)\nKan genedhlek Мы, беларусы (My Belarusy)\n(Belarussek: We Belarusians)\nKodenn kesroesweyth .by\nKodenn pellgowser +375\nBelarussi yw stat yn Howldrehevel Europa, tir a-dro dhedhi orth pub tu. An powyow kentrevik dhedhi yw Russi, Lithywani, Poloni, Ukrayn, ha Letoni. Yma kevrenn arbennik ha krev yntra Belarussi ha Russi; an dhiw wlas ma a furvy Unyans Russi ha Belarussi. Belarussi yw onan a'n pymthek stat anserghek a gomprehendya an Unyans Sovyetek (URSS) seulabrys. Yma hanow an wlas ow styrya 'Rutheni Wynn'.\nLast edited on 20 Hedra 2021, at 07:56\nDiwettha golegyans an folen ma a veu an 20 Hedra 2021, dhe 07:56.


Compare Bible readings for Eksodus 21 in the ABK and the GNB - Bible Society\n1Lemmyn an re ma yw an ordenansow a wredh settya a-ragdha. 2Pan brenydh keth ebrow, ev a serv hwegh blydhen, hag y'n seythves ev a yll mos rydh, heb kendon. 3Mar teu ev y honan, ev a wra mos yn-mes y honan; mar teu yn temmedhys, ena y wreg a wra mos yn-mes ganso. 4Mar kwra y vester ri dhodho gwreg ha hi a dheg dhodho mebyon po myrghes, an wreg ha'y fleghes a vydh dh'y mester hag ev a wra mos yn-mes y honan. 5Mes mar kwra an keth leverel yn igor, ‘My a gar ow mester, ow gwreg hag ow fleghes; ny vynnav mos rydh’, 6ena y vester a wra y dhri dhe Dhuw, hag ev a wra y dhri dhe'n daras po dhe'n post-daras; ha'y vester a wra telli y skovarn gans mynowes hag ev a wra y servya bys vykken.\n7Pan werth gour y vyrgh dhe vos maghteth, ny wra hi mos yn-mes avel an gethyon worow. 8Mar ny bleg hi dh'y mester re's ordenas dhodho y honan, ena ev a as dhedhi bos dasprenys; ny'n jevydh gwir dh'y gwertha dhe bobel estren, a-ban y's dyghtyas yn tislen. 9Mara's orden rag y vab, ev a wra dyghtya gensi avel gans myrgh. 10Mar kemmer gwreg arall dhodho y honan, ny wra lehe hy boes, hy dillas na hy gwiryow demmedhys. 11Ha mar ny wrello an tri thra a-barth dhedhi, hi a wra mos yn-mes heb kendon, heb talas a arghans.\nLaghys a-dro dhe Wriansow Freudhek\n12Piwpynag a wysk den may ferow a vydh gorrys dhe'n mernans. 13Mes mar ny'n kontrewaytyas, mes Duw a asas dhodho koedha yn y dhorn, ena my a orden dhis tyller may hyll ev fia dhodho. 14Mes den mar omsett der entent war dhen arall rag y ladha gans gil, ty a wra y gemmeres dhiworth ow alter may farwo.\n15Piwpynag a wysk y das po y vamm a vydh gorrys dhe'n mernans. 16Piwpynag a lader den, kyn y'n gwerth po kyn fydh kevys ganso yn y berghennogeth, a vydh gorrys dhe'n mernans.\n17Piwpynag a volleth y das po y vamm a vydh gorrys dhe'n mernans.\n18Pan dhadhel gwer, ha'n eyl a wysk y gila gans men po gans y dhorn ha ny verow, mes mones dh'y weli, 19ena, mar saffo arta ha kerdhes gans y lorgh, ev neb a'n gweskis a vydh kwit; marnas ev a dal koll a'y dermyn hag a'n gwra dhe vos yaghhes yn tien.\n20Pan wysk nebonan y geth, y was po y vaghteth, gans gwelenn, hag ev a verow yn-dann y dhorn, y fydh kessydhys. 21Mes mar omwellha an keth jydh po dew, ny vydh kessydhys, rag an gwas yw y arghans.\n22Pan omladh gwer war-barth, ha shyndya benyn gans flogh, may hwra hi kammomdhoen, ha hwath ny siw dregynn vyth, neb a's shyndyas a vydh spalyes, herwydh an pris settys gans gour an venyn; hag ev a dal herwydh mynnas an vreusydhyon. 23Mes mar kwra dregynn siwya, ty a re bewnans rag bewnans, 24lagas rag lagas, dans rag dans, dorn rag dorn, troes rag troes, 25losk rag losk, goli rag goli, kreythenn rag kreythenn.\n26Pan wysk den lagas y geth, gwas po maghteth, ha'y dhistrui, ev a wra gasa an keth dhe vones rydh a-barth an lagas. 27Pan gnouk yn-mes dans y geth, gwas po maghteth, ev a wra gasa an keth dhe vones rydh a-barth an dans.\n28Pan wra ojyon kornya gour po benyn, an ojyon a vydh labydhys, ha ny vydh dybrys y gig, mes perghennek an ojyon a vydh kwit. 29Mes mar peu an ojyon usys dhe gornya kyns, ha'y berghennek re beu gwarnys mes ny'n gwithas a-ji, hag ev a ladh gour po benyn, an ojyon a vydh labydhys, ha'y berghennek ynwedh a vydh gorrys dhe'n mernans. 30Mar pydh ronson gorrys warnodho, ena ev a re rag dasprena y vewnans pynag a vo gorrys warnodho. 31Mar kwra kornya maw po mowes, y fydh dyghtys herwydh an keth rewl ma. 32Mar kwra an ojyon kornya kethwas po maghteth, an perghennek a re dh'aga mester deg shekel warn ugens a arghans, ha'n ojyon a vydh labydhys.\n33Pan as nebonan puth yn igor, po pan wra den kleudhya puth heb y gudha, hag ojyon po asen a goedh ynno, 34perghennek an puth a'n gwra ewn; ev a re arghans dh'y berghennek, ha'n best marow a vydh dhodho.\n35Pan woli ojyon unn den ojyon onan arall, may ferow, ena i a wra gwertha an ojyon bew ha kevrenna an pris anodho; ha'n ojyon marow i a wra ranna ynwedh. 36Po mars yw godhvedhys bos an ojyon usys dhe gornya kyns, ha ny'n gwithas y berghennek a-ji, ev a wra tyli ojyon rag ojyon, ha'n best marow a vydh dhodho.


Compare Bible readings for Eksodus 11 in the ABK and the CEV - Bible Society\nMoyses a Dhargan Mernans an Re Gynsa-genys\n1Ha'n ARLOEDH a leveris dhe Moyses, ‘Hwath unn pla moy y trov war Faro ha war Ejyp; a-wosa ev a as dhedha mones alemma; pan y'gas gas dhe vones, ev a wra agas gorra dhe-ves yn tien. 2Kows lemmyn yn klewans an bobel may hwovynnons pub den a'y gentrevek ha pub benyn a'y hentrevoges, tegennweyth a arghans hag owr.’ 3Ha'n ARLOEDH a ros gras dhe'n bobel yn golok an Ejyptianys. Dhe voy, Moyses o gour pur veur yn pow Ejyp, yn golok servysi Faro hag yn golok an bobel.\n4Ha Moyses a leveris, ‘Yndellma y lever an ARLOEDH: A-dro dhe hanter-nos, yth av yn-rag der Ejyp oll; 5ha pub kynsa-genys yn pow Ejyp a wra merwel, a'n kynsa-genys a Faro esedhys war y dron, hwath dhe gynsa-genys an vaghteth usi a-dryv an velin; ha kynsa-genys an gwarthek oll. 6Hag y fydh kri meur dre bow Ejyp oll, a'n eghenn na veu bythkweth kyns, na ny vydh nevra arta. 7Mes erbynn mebyon Ysrael, ny wra ki grommya, erbynn den na best; may hwodhvowgh an ARLOEDH dhe dhissernya ynter an Ejyptianys hag Ysrael. 8Hag oll dha servysi ma a wra diyskynna dhymm, hag omblegya dhymm, ow leverel, “Kewgh dhe-ves, ha'n bobel oll a'th hol.” Ha wosa henna yth av yn-mes.’ Hag ev eth a-dhiworth Faro yn sorr toemm.\n9Ena an ARLOEDH a leveris dhe Moyses, ‘Ny wra Faro koela orthis: may fo liesplekhes ow anethow yn pow Ejyp.’ 10Moyses hag Aron a wrug oll an anethow ma a-rag Faro; ha'n ARLOEDH a galeshas kolonn Faro, ha ny asas mebyon Ysrael dhe vones yn-mes a'y dir.


Kalaallit Nunaat (Greunlandek)\n(Baner Greunland) (Kota arvow Greunland)\nKenedhel Rywvaneth Danmark\nYethow soedhogel Greunlandek, Danek\nPennsita Nuuk (Godthåb)\nMyghternes Margrethe II, myghternes Danmark\nKynsa menyster Kim Kielsen\nDoesedh 56 375\nMona kemmyn kurun dhanek\nKan genedhlek Nunarput utoqqarsuanngoravit\nKodenn Kesroesweyth .gl\nKodenn pellgowser 299\nBrassa Ynys an bys yw Greunland (Greunlandek: Kalaallit Nunaat) ynter an keynvoryow Iwerydh hag Arktik . A-dro dhe 81% a'n enep yw gorherys gans yey. Tus Inuit o an kynsa trigoryon aswonnys y'n ynys; ynsi a wra hwath an brassa niver a dus. Aga yeth, Kalallisut po Greunlandek, yw pur haval dhe'n yeth Inuktitut kewsys yn Nunavut ha Pow Kebek, Kanada.\nTus Lyghlynn a drevesiga yn Greunland yn 986 yn-dann Erik an Rudh. Ynsi a henwi an ynys y'n yeth Norsek Grænland, po "tir glas", spit dhe'n rew tew ow korheri enep an ynys. Greunland a besya avel trevesigeth norgaghek bys yn 1814, pan berghennogis Denmark an ynys der an rywvaneth unys a Norgagh ha Danmark. A-dhia 1ª Me 1979 yma omrewl dhe Reunland.\nSovran Danmark yw penn an stat. Gans governans Danmark y fydh henwys unn Rigsombudsmand (Desedheger Ughel) heb leun a alloes neb a negysy a-barth governans Danmark ha'n Rywvaneth y'n ynys.\nYma senedh hag ynno 31 esel dewisys rag peder blydhen. An governans a vydh lywys gans an Kynsa Menyster, Hans Enoksen lemmyn, hag yw lywydh an brassa parti y'n senedh, Siumut.\nNyns yw Greunland esel mann a'n Unyans Europek a-dhia 1985 awos eseleth Danmark ynno. Byttegyns, an pow yw esel kevrennek a'n Konsel Nordek warbarth gans an kenedhlow lyghlynnek, Island, an Ynysow Faroe, ha Pow Finn.\nGwlasow Konsel an Gogledh\nAn Enys Las\nDiwettha golegyans an folen ma a veu an 23 Hedra 2021, dhe 08:11.


Boos - Wikipedia\naskorras towladow, tra fisegel\ntra nag usi boos\nPlansow dyffrans dell yw dybrys.\nEghennow dyffrans a gig.\nEghennow dyffrrans a vosow.\nBosti peruvianek yn Florida\nBoos yw an pyth may teber tus rag bewa. Yth edhom dhe bub organedh nerth rag an argerdh a vewa a dheu dhyworth boos. Dell yw usys boos a dheu dhyworth enevales ha plansow. Y tybrir boos gans taklow bew rag kavos nerth ha sosten. Boos a gomprehend an sosten dell yw edhom dhe bobel hag enevales kavos rag bos yagh. Da yw gans pobel dybri boos, herwydh usadow. Boos a gomprehend protin, blonek, karbohydratow, vitamynnow, dowr ha monow. Gelwys yw linyow evys dell yw usys rag nerth ha sosten yn fenowgh avel diwosow. Yma nown dhe nebonan a spena termyn hir heb boos.\nGwrys yw boos rag pobel der ammeth po lowartha. Hemm a gomprehend pennfentynnyow a enevales ha losow kegin. Nebes pobel a nagh boos dhyworth enevales, kepar ha kig, oyow hag askorransow gans leth ynna. Losowegorieth yw dybri boos heb kig ha losoweger yw den a wra hemma. Veganieth yw nagha dybri askorransow eneval vyth oll.\nEghennow a voos dybrys gans tus\nPysennegyon (Fav, pys, pys melyn hag erel)\nAn diwysyans boos a yll chanjya boos askorrys gans tiogow po lowarthoryon. Boos dyghtys a gomprehend devnydhyow naturel ha keworansow boos kepar ha kyfeythennow (preservatives), gorthoksidennow, emolsyennow (emulsifiers) ha moggheroryon sawer (flavour enhancers). Rag ensampel, bara yw boos dyghtys.\nDyghtya boos yw gwrys tre y’n gegin gans kog. Treweythyow an kog a wra devnydh a lyver kegina. Ensamplow a daklow kegina yw pottow, fornow ha padellow.\nY hyllir pareusi boos ynwedh yn bostiow.\nTaklow usys rag dybri boos a gomprehend platyow, kellylli, fergh, gwelenigow dybri, loyow, lestri ha bollys.\nNy wra lies den tevi aga boos aga honan.Res yw dhedha prena boos tevys gans tiek yn gwerthji po marghas.\nAn dewis a voos yw dybrys yn pow po ranndir yw gelwys keginieth. Keginiethow tramor meurgerys yn Kernow yw boos eyndek, chinek, italek hag amerikanek yn-mysk erel.\n1 Askorrans boos\n2 Boos yn kryjyansow\n3.1 Mirva keginieth arabek po palestinek\n3.2 Mirva keginieth kernewek\n3.3 Mirva keginieth lithuanek\nAskorrans boos[golegi | pennfenten]\nY’n dalleth pobel a gevi boos avel helghoryon-kuntelloryon. An domhwelans amethel a gawsas chanj meur. Tiogow a devi trevasow, ha’ga gwellhe gans megyans dewisus. Drefen hemma, gesys veu boosa moy a bobel, ha gwellhe blasow.\nFowt a voos re beu kudyn meur der istori. Nyns eus dhe lies den an mona rag prena boos. Hager awel, po terosedhow naturel kepar ha gwynsow a-dro a yll distrui trevasow yn ranndirow efan. Pan nag eus boos lowr rag termyn hir, pobel a dheu klav po merwel dre nown. Mar hwer hemma dhe lies den, y leverir bos divotter ena.\nMar ny dheber tus an bosow ewn, I a dheu klav:\nmar ny dheber pobel protin lowr, i a’s teves an dises ‘kwashiorkor’.\nmar ny dheber tus vitamyn B1 lowr (thiamin), i a’s teves an dises ‘beriberi’.\nmar ny dheber tus vitamyn C lowr (trenken askorbik), i a’s teves an dises henwys kleves mor (scurvy).\nmar ny dheber fleghes vitamyn D lowr, i a’s teves an dises henwys legh (po rickets).\nKudynnow yeghes a sew dybri re vosow arbennek. Berri a gaws kleves melys, dises kalon ha strokasow.\nBoos yn kryjyansow[golegi | pennfenten]\nLies gonisogeth po kryjyans a’n jeves tabous boos. Hemm a styr bos rewlys a-dro dhe’n bosow mayth usi pobel sevel orth aga dybri po fatel yw res pareusi boos. Ensamplow a rewlys boos kryjyk yw Kashrut yn Yedhoweth ha Halal yn Islam, dell lever na godh dybri kig mogh. Re eglosow Kristyon yw losowek, rag ensampel an Eglos Asvensyth a’n Seythves Dydh.\nKeginiethow[golegi | pennfenten]\nKeginieth yw hanow an dewis a vosow arbennek kevys yn ranndir.\nMirva keginieth arabek po palestinek[golegi | pennfenten]\nMirva keginieth kernewek[golegi | pennfenten]\nMirva keginieth lithuanek[golegi | pennfenten]\nSkilandis (eghen a selsik)\nŠaltibarščiai po kowl betys rudh yeyn\nBlynai po krampoth\nCepelinai (gelwys dhyworth an ayrlester Zeppelin)\nŠakotis – tesen voyha-gerys yn demedhyansow po solempnyansow erel\nDiwettha golegyans an folen ma a veu an 19 Ebrel 2022, dhe 18:32.


Park Kenedhlek Lynnyn Norfolk - Wikipedia\nPark Kenedhlek Lynnyn Norfolk\nPark Kenedhlek Lynnyn Norfolk po An Broads yw rosweyth a avonyow ha lynnyn yn Norfolk ha Suffolk yn Pow Sows. Formyes veu an lynnyn pan veu livys kleudhyow towargh y’n Osow Kres. Apoyntys veu an ranndir avel ranndir arbennek gans nivel gwithans hevelep dhe bark kenedhlek yn 1988.\nranndir gwithys, park Kenedhlek, keunegen\nYma an brassa rann a’n park yn Norfolk, gans moy ages 200km a avonyow hefordh. Kemyskans yw an tirwedh a gorsegi, peurva ha koswigow glyb. Drehevys veu melinyow gwyns ha dowrgleudhyow rag assaya iselhe an nivel dowr, ha meur anedha a eksist hwath.\nTornasyeth re beu posek a-dhia diwedh an 19ves kansvledhen. Gerys-da yw lestri-gwari ha korsyoryon kyn peu lehes an niver a gorsoryon a 2,400 dhe 1,700 yn 2004. An niver a dornysi a wra kudynnow dhe’n kergynnedh. Gasa karthyon dhe’n dowr a-dhia an 1950 re gawsyas eutrophication, yn unn tenna oksyjen dhyworth an dowr. Dhe wortheneba henna, dyghtyoryon ekosystem re garthyas loub dhyworth goles an kanolyow, ha remova puskes hag a dheber plankton. Gesys yw plansow dhe devi, yn unn tenna fosforos a’n dowr, ha gul bewva wiw rag puskes kepar ha densoges dowr.\nSettys yw lyvrow Arthur Ransome, Coot Club ha The Big Six y’n Lynnyn Norfolk.\nAbatti Sen Benet\nLast edited on 17 Me 2021, at 17:16\nDiwettha golegyans an folen ma a veu an 17 Me 2021, dhe 17:16.


Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus CM22 7EE June 2022.\nAll foot health services Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus. Corn and callus sawbridgeworth, Corn and callus in sawbridgeworth, Sawbridgeworth Corn and callus.


2 Esdras 2 (ABK) - Bible Society\n2 Esdras 2 ABK\nBreus Duw war Ysrael\n1‘Yndellma y lever an Arloedh: My a dhros an bobel ma yn-mes a gethneth, ha ri dhedha ow gorhemmynnow dre ow gwesyon an brofoesi; ny vynnsons goslowes orta, mes i a wrug ow husulyow euver. 2An vamm a's dineythis a lever dhedha, “Ke, ow fleghes, rag gwedhwes ov vy ha forsakys. 3My a'gas magas gans lowena, mes gans galar ha tristyns my re'gas kollas, rag hwi re beghas a-rag an Arloedh Duw, ha gul an dra yw drog y'm golok. 4Mes lemmyn, pandr'a allav vy y wul ragowgh? Gwedhwes ov ha forsakys. Ke ow fleghes, ha pysewgh mersi dhiworth an Arloedh.” 5My a'th elow, a das,2:5 a das: Henn yw Ezra. yn test war-barth gans mamm an fleghes ma, rag ny vynnsons gwitha ow hevambos, 6may trylli warnedha deray, ha gul dh'aga mamm bos pyllys, ma na vo dhedha henedh. 7Bedhens skattrys yn mysk an kenedhlow, bedhes aga henwyn dileys dhiworth an norvys, rag i re dhespityas ow hevambos.\n8‘Go-jy, Assyria, neb a gel ynnos an re anewn! A genedhel dhrog, porth kov a'n pyth a wrugavy dhe Sodom ha Gomorra, 9may krowedh aga thir yn-dann bellennow a byg ha graghellow a lusu. Yndellma y hwrav dhe'n re na woslowons orthiv, yn-medh an Arloedh Ollgalloesek.’\n10Yndellma y lever an Arloedh dhe Ezra: ‘Lavar dhe'm pobel y rov dhedha gwlaskor Yerusalem, a vynnsen hy ri dhe Ysrael. 11Ha my a gemmer ragov aga glori, ha ri dhedha an trigvaow heb diwedh, a dharbarsen dhe Ysrael. 12An wydhenn a vewnans a re dhedha odour hweg, ha ny lavuryons, na ny vydhons skwith. 13Kewgh, ha hwi a dhegemmer; pysewgh may fo agas dydhyow boghes. An wlaskor yw parys ragowgh seulabrys. Bedhewgh hewoel. 14Gelwewgh, gelwewgh nev ha nor yn test, rag my re dhileas an drog ha kreatya da; rag my a vew, yn-medh an Arloedh.\nYnnians dhe Oberow Da\n15‘A vamm, byrl dha fleghes, hembronk i yn-mes gans lowena dell wra an golomm; krevha aga threys, rag my re'th tewisas, yn-medh an Arloedh. 16Ha my a dhrehav an re varow arta dhiworth aga thylleryow, ha'ga hembronk yn-mes a'ga bedhow, rag my a aswonn ow hanow ynna. 17Na borth own, ty vamm fleghes, rag my re'th tewisas, yn-medh an Arloedh. 18My a dhannvon gweres dhis, ow gwesyon Ysay ha Yeremia. War-lergh aga husul my re sakras ha pareusi ragos dewdhek gwydhenn beghys gans frut divers, 19ha'n keth niver a fentynyow, ow tinewi leth ha mel, ha seyth menydh bras ha dhedha ros ha lili; dredha my a lenow dha fleghes a lowena.\n20‘Gwith gwiryow an wedhwes, provi gwirvreus dhe'n flogh heb tas, ro dhe'n boghosek, defend an omdhivas, dillas an den noeth, 21gwith an re drogh ha gwann, na wra ges a dhen evredhek, defend an mans, ha gas dhe'n dall kavoes gwelesigeth kler ahanav. 22Gwith an den koth ha'n den yowynk saw a-ji dhe'th fosow; 23pan gevydh an re varow, gwra aga ynkleudhyas ha merk an bedh, ha my a re dhis an kynsa tyller y'm dasserghyans. 24Gorta ha bydh kosel, ow fobel, rag dha bowes a dheu.\n25‘Mag dha fleghes, ty vammeth dha; krevha aga threys. 26Dha wesyon a res vy dhis – ny wra nagonan anedha mos dhe goll, rag my a's rekwir a-dhiworth dha niver. 27Na vydh prederus, rag pan dheu dydh an galar ha'n angoes, re erell a oel ha bos trist, mes ty a vydh lowen ha kavoes palster. 28An kenedhlow a berth avi orthis, mes ny yllons gul travyth er dha bynn, yn-medh an Arloedh. 29Ow diwleuv a'th kudh, ma na wello dha fleghes ifarn.\n30‘Lowenha, a vamm, war-barth gans dha fleghes, rag my a'th telirv, yn-medh an Arloedh. 31Porth kov a'th fleghes a gosk, rag my a's dre yn-mes dhiworth kudhvaow an nor, ha diskwedhes tregeredh dhedha; rag tregeredhus ov, yn-medh an Arloedh Ollgalloesek. 32Byrl dha fleghes bys pan dhov ha diskwedhes tregeredh dhedha; rag ow fentynyow a fenn, ha ny fyll ow gras.’\nEzra war Venydh Horeb\n33My, Ezra a dhegemmeras gorhemmynn dhiworth an Arloedh yn menydh Horeb, my dhe vos bys yn Ysrael. Mes pan dheuth vy dhedha i a'm skonyas, ha despitya gorhemmynn an Arloedh. 34Ytho my a lever dhywgh, hwi genedhlow a glew hag a gonvedh, ‘Gwaytyewgh agas Bugel. Ev a re dhywgh powes bys vykken; rag ogas yw ev neb a dheu yn diwedh an oesow. 35Bedhewgh parys rag pewas an wlaskor, rag golow heb hedhi a splann warnowgh bys vykken. 36Fiewgh dhiworth skeus an oes ma, degemmerewgh lowena agas glori; my a elow ow Selwyas yn test. 37Degemmerewgh an pyth kommendys dhywgh gans an Arloedh, ha bedhewgh lowen, ow ri gras dhodho ev, neb re'gas gelwis dhe'n gwlaskordhow nevek. 38Drehevewgh, sevewgh yn-bann ha gwelewgh y niver an re a veu selys yn gwledh an Arloedh. 39An re a dhibarthas dhiworth skeus an oes ma re dhegemmeras dillas gloryus dhiworth an Arloedh. 40Kemmer dha niver, a Sion, ha dege a-bervedh dha dus yw dillasys yn gwynn, a gollenwis lagha an Arloedh. 41Niver dha fleghes a yeunsys war aga lergh, yw kollenwys; pys galloes an Arloedh may fo dha bobel sanshes, neb a veu gelwys a-dhiworth an dalleth.’\nEzra a Wel Mab Duw\n42My, Ezra, a welas yn menydh Sion routh vras na yllis hy nivera, hag yth esens i oll ow kormel an Arloedh gans kanow. 43Yn aga mysk yth esa den yowynk, a ughelder bras, ughella agessa i oll, ha war an penn a bubonan anedha ev a worras kurun. Mes my a veu synsys gans an merkyl. 44Ena my a wovynnas orth an el, ‘Piw yw an re ma, arloedh?’ 45Ev a worthybis dhymm, ‘Yth yns i an re a dhiwiskas dillas marwel, ha gwiska dillas anvarwel, owth avowa hanow Duw. Lemmyn yth esons ow pos kurunys, hag i a dhegemmer palmow.’ 46Ena yn-medhav dhe'n el, ‘Piw yw an den yowynk na, neb usi ow korra kurunyow warnedha, hag ow ri palmow yn aga diwleuv?’ 47Ev a worthybis dhymm, ‘Ev yw Mab Duw, neb a aswonnsons y'n bys.’ Ytho my a dhallathas aga gormel, rag i dhe sevel mar golonnek a-barth hanow an Arloedh. 48Ena yn-medh an el dhymm, ‘Ke, ha derivas dhe'm pobel ass yw bras ha lies marthusyon an Arloedh Duw re welsys.’


2 Esdras 4 (ABK) - Bible Society\n2 Esdras 4 ABK\nFinwethow Brys Mab-den\n1Ena an el neb re bia dannvenys dhymm, Uriel y hanow, a worthybis dhymm, 2‘Dha golonn re fyllis yn tien konvedhes an bys ma, ytho fatell yllydh konvedhes an Ughella?’ 3Yn-medhav, ‘Gallav, ow arloedh’. Ev a worthybis dhymm, ‘My re beu dannvenys dhe dhiskwedhes dhis teyr fordh, ha dhe worra tri hudynn a-ragos. 4Mar kyllydh digelmi onan anedha ragov, my a dhiskwedh dhis an fordh a vynnydh hy gweles, ha my a dhysk dhis prag yth yw an golonn drog.’ 5Yn-medhav, ‘Kows, ow arloedh.’ Yn-medh ev dhymm, ‘Ke, poes ragov an poes a dan, po musur ragov hwyth an gwyns, po daskalw ragov an jydh yw passys.’\n6My a worthybis, ‘Eus den genys a yll gul hemma, ty dhe wovynn orthiv an taklow ma?’ 7Yn-medh ev dhymm, ‘Mar kwrellen govynn orthis, “Pygemmys trigva eus yn kres an mor, po pygemmys gover eus yn dallethva an islonk, po pygemmys gover eus a-ugh an fyrmament, po py yw an fordhow yn-mes a baradhis?” 8martesen ty a lavarsa dhymm, “Ny dhiyskynnis vy bythkweth y'n islonk, na bys lemmyn yn ifarn, na nyns yth vy yn-bann y'n nevow.” 9Mes lemmyn ny wrugavy govynn orthis marnas a-dro dhe dan ha gwyns ha'n jydh a dremensys dredha, ha taklow na yllydh bos diberthys dhiworta, ha ny yllydh gorthybi dhymm a-dro dhedha.’ 10Ynwedh yn-medh ev dhymm, ‘Ny yllydh konvedhes an taklow usi dhis, may teuthys dhe oes gansa; 11fatell yll dha ympynnyon ytho konvedhes fordh an Ughella? Ha fatell yll den skwithys gans an bys legrys konvedhes anlegryster?’ Pan glewis hemma, my a goedhas war ow fas 12ha leverel dhodho, ‘Gwell via, na ven ni omma, ages dos omma ha bewa yn ansansoleth, ha godhav heb godhvos prag.’\nParabolenn an Goeswik ha'n Mor\n13Ev a worthybis dhymm, ‘My eth yn-rag dhe goeswik a wydh an plen, hag yth esens ow tewlel towl, 14hag yn-medhons, “Dewgh, gwren ni gwerrya erbynn an mor, rag mayth omdenn a-ragon, ha may hyllyn gul ragon moy koeswigow.” 15Y'n keth vaner an mordonnow ynwedh a dewlis towl, hag yn-medhons, “Dewgh, ha gwren ni mos yn-bann ha fetha koeswik an plen, rag may kyffyn ragon moy tiredh.” 16Mes towl an goeswik a veu euver, rag tan a dheuth ha'y honsumya. 17Y'n keth vaner euver veu towl an mordonnow, rag an tewes a sevis fast ha'ga lettya. 18Ytho mar pes jy breusyas yntredha, pyneyl anedha a omgemmerses y dhampnya?’\n19My a worthybis, ‘Pubonan anedha re wrug towl gokki, rag an dor re beu res dhe'n goeswik, ha tyller an mor re beu res dhodho dhe dhoen y vordonnow.’\n20Ev a worthybis dhymm ha leverel, ‘Ewn re vreussys, mes prag na vreussys yndella ragos jy dha honan? 21Rag par dell veu an dor res dhe'n goeswik, ha'n mor dh'y vordonnow, yn kettella ny yll an re trigys war an nor konvedhes travyth marnas an dra usi war an nor, hag ev neb usi a-ugh an nevow a yll konvedhes an dra usi a-ugh ughelder an nevow.’\nPup-tra a Vydh Kler y'n Oes Nowydh\n22Ena my a worthybis, ‘My a'th pys, arloedh, prag y feu res dhymm an galloes a gonvedhes? 23Rag ny vynnis govynn a-dro dhe'n fordhow a-ugh, mes a-dro dhe'n taklow a dremen dreson pub dydh: an reson Ysrael dhe vos res avel despit dhe'n kenedhlow; an reson an bobel a gersys dhe vos res dhe loethow didhuw, ha'gan taklow dres dhe dhiswrians, ha'n kevambosow skrifys devedhys dhe dravyth? 24Ni a dremen dhiworth an bys avel lokustes, ha'gan bewnans yw kepar ha niwl, ha nyns on ni wordhi dhe gavoes mersi. 25Pandr'a wra ev ytho rag y hanow, mayth on ni gelwys ganso? Yth yw a-dro dhe'n taklow ma y hwovynnis vy.’\n26Ev a worthybis dhymm ha leverel, ‘Mar pydh bew, ty a wel, ha mar pywydh termyn hir ty a' fydh marth lieskweyth, rag yma an oes ow fistena yn uskis dh'y dhiwedh. 27Ny yll ev dri an taklow a veu ambosys dhe'n re ewnhynsek y'n prysyow ordenys, rag an bys yw leun a dristyns ha gwannderyow. 28Rag an drog a wovynnsys dhymm a-dro dhodho re beu hesys, mes ny dheuth an drevas anodho na hwath. 29Ytho mar ny vydh mysys an dra a veu hesys, ha mar ny dremen dhe-ves an tyller may feu droktra hesys, ny dheu an park may feu dader hesys. 30Rag greunenn a has drog a veu hesys yn kolonn Adam a'n dalleth, ha pygemmys sherewynsi re wrug hi seulabrys – hag y fydh ow tineythi bys pan dheu termyn an drushya! 31Mes preder ragos dha honan pygemmys frut a sherewynsi re beu dineythys gans greunenn a has drog. 32Pan vydh treghys pennow diniver an ys, assa vydh bras an leur-drushya a lenwons!’\nP'eur Fydh an Oes Nowydh ow Tos?\n33Ena my a worthybis, ‘Fatell vydh an taklow ma, ha p'eur? Prag yth yw agan dydhyow boghes ha drog?’ 34Ev a worthybis dhymm, ow leverel, ‘Na fisten moy ages dell wra an Ughella, rag ty a fisten ragos jy dha honan, mes an Ughella a fisten rag lies. 35A ny wovynnas enevow an re gwiryon a-dro dhe'n taklow ma yn aga chambouryow, ow leverel, “Pes termyn y hwortyn ni omma? P'eur teu frut leur-drushya agan pewas?” 36An arghel Yeremiel a worthybis a-dro dhe'n taklow ma, “Pan vydh niver an dus avelowgh kowlwrys; rag ev re boesas an bys y'n vantol, 37ha musura an termynyow gans musur, ha nivera an termynyow gans niver; ha ny wra ev aga remova na gul dhedha difuna, kyns bos an musur na kollenwys.” ’\n38Ena my a worthybis, ‘Mes, arloedh ow mester, ni oll yw leun a sherewynsi. 39Martesen ni yw dhe vlamya, y feu termyn an drushya delatys rag an re wiryon, drefenn peghosow trigoryon an norvys.’ 40Ev a worthybis, dhymm, ‘Ke, ha govynn orth benyn gans flogh, wosa hi dhe kollenwel hy naw mis, mar kyll hy thorr gwitha an flogh a-bervedh ynni pella?’ 41Yn-medhav, ‘Ny yll.’ Yn-medh ev dhymm, ‘Yn ifarn, chambouryow an enevow yw haval dhe'n dorr. 42Rag kepar dell fisten benyn yn gwelivos dhe skapya gloesow dineythyans, yndella an tylleryow ma a fisten dhe dhaskorra an taklow a veu res yn aga charj a'n dalleth. 43Ena y fydh diskwedhys dhis an taklow a vynnydh aga gweles.’\nPygemmys Termyn Eus Gesys\n44My a worthybis, ‘Mar kevis gras y'th wolok, ha mar kyll bos, ha mars ov vy gwiw, 45diskwedh hemma dhymm ynwedh: mars eus moy termyn hwath dhe dhos es dell eus passys, po mar tremenas an brassa rann dreson. 46My a woer an pyth yw passys, mes ny wonn pandr'a vydh y'n termyn a dheu.’ 47Yn-medh ev dhymm, ‘Sav a'n barth dhyghow dhymm, ha my a dhiskwedh dhis styryans an barabolenn.’\n48Ytho my a sevis ha gweles, hag otta fornes ow flammya a dremenas a-ragov; ha wosa an flamm dhe dremena, my a viras, hag otta an mog a veu hwath gesys ena. 49Wosa henna, kommolenn leun a dhowr a dremenas a-ragov hag a dhiveris glaw bras ha krev; ha wosa an glaw krev dhe dremena, an glawennow a veu hwath gesys ena. 50Yn-medh ev dhymm, ‘Bydh avisys ragos dha honan; rag par dell yw an glaw brassa es an glawennow, ha'n tan yw brassa es an mog, yndella an myns a dremenas a veu brassa yn feur; mes glawennow ha mog a veu gesys hwath.’\n51Ena my a bysis ha leverel, ‘A dybydh my dhe vewa bys y'n dydhyow na? Po piw a vydh bew y'n dydhyow na?’ 52Ev a worthybis dhymm, ‘A-dro dhe'n toknys a wovynnsys orthiv anedha, my a yll kewsel dhis yn rann; mes ny veuv dannvenys dhe gewsel dhis a-dro dhe'th vewnans, rag ny wonn.


Compare Bible readings for Dewteronomi 2 in the ABK and the RSV - Bible Society\n1Ni a dreylyas hag omdenna yn-mes war-tu ha'n gwylvos war an fordh dhe'n Mor Rudh, dell leveris an ARLOEDH dhymm, ha mos a-dro menydh Seir lies dydh. 2Ena an ARLOEDH a gewsis dhymm, ow leverel, 3‘Hwi res eth a-dro an menydh ma termyn lowr; treylyewgh dhe'n gledhbarth. 4Gorhemmynn dhe'n bobel, ow leverel: Yth esowgh ow treusi or agas breder mebyon Esaw usi trigys yn Seir. I a berth own ahanowgh, rakhenna omwithewgh fest. 5Na entrewgh yn kas gansa; rag ny rov dhywgh travyth a'ga thiredh, hwath lowr rag trettya godhen troes, rag my re ros menydh Seir dhe Esaw avel eretons. 6Hwi a bren boes anedha a arghans ha dybri, hag ynwedh hwi a bren dowr anedha a arghans hag eva. 7Rag an ARLOEDH dha Dhuw re'th vennigas yn pub ober a'th leuv. Ev a woer dha gerdh dre'n gwylvos bras ma. An dew-ugens blydhen ma an ARLOEDH dha Dhuw re beu genes, ha ny fyllsys a dravyth.’\n8Ytho ni a dremenas dres agan breder mebyon Esaw usi trigys yn Seir, dhiworth fordh an Araba, dhiworth Elath hag Esyon-geber, ha treylya ha tremena dre fordh gwylvos Moab. 9Ena an ARLOEDH a leveris dhymm, ‘Na omladh erbynn Moab ha na enter yn kas gansa, rag ny rov dhis travyth a'ga thiredh avel eretons, rag my re ros Ar dhe vebyon Lot avel eretons.’ 10(An Emim esa trigys ynni kyns, pobel vras, lies ha hir avel an Anakim. 11Ynwedh i o tybys dhe vos Refaim, kepar ha'n Anakim, mes an Moabysi a's henwis Emim. 12Hag yn Seir an Horysi esa trigys kyns, ha mebyon Esaw a's fesyas, hag i a's distruis a-dheragdha ha triga yn aga le, kepar dell wrug Ysrael dhe dir y eretons a ros an ARLOEDH dhedha.) 13‘Lemmyn sevewgh ha treusiwgh gover Zered.’\nYtho ni a dreusis gover Zered. 14Termyn agan kerdh dhiworth Kadesh-barnea bys pan dreussyn gover Zered o etek blydhen warn ugens; y'n kettermyn, oll henedh gwer an vresel re vawrsa yn-mes a'n kamp, dell dos an ARLOEDH dhedha.2:14 dell dos an ARLOEDH dhedha: Gwel Dewteronomi 1:34, 35. 15Ynwedh leuv an ARLOEDH o er aga fynn, dh'aga leun dhistrui dhiworth an kamp, bys pan ellons dhe goll.\n16Y hwarva, pan worfennas merwel oll gwer an vresel yn-mes a'n bobel, 17an ARLOEDH a gewsis dhymm, ow leverel, 18‘Ty a dreus hedhyw or Moab orth Ar. 19Pan dheudh nes dhe vebyon Ammon, na omladh er aga fynn, ha na enter yn kas gansa, rag ny rov travyth a diredh an Ammonysi dhis avel eretons, rag my a'n ros dhe vebyon Lot avel eretons.’ 20(Henna ynwedh o tybys dhe vos tiredh Refaim, neb esa trigys ynni kyns; mes an Ammonysi a's henwis Zamzummim. 21Pobel vras ens, lies ha hir avel an Anakim. An ARLOEDH a's distruis a-ragdha, hag i a's fesyas ha triga ena yn aga le; 22dell wrussa rag mebyon Esaw, trigys yn Seir, pan dhistruis an Horysi a-ragdha, hag i a's fesyas ha triga yn aga le bys y'n jydh hedhyw. 23Ha'n Avvim, trigys yn godrevow bys yn Gaza, an Kaftorim, neb a dheuth dhiworth Kaftor, a's distruis ha triga yn aga le.) 24‘Sevewgh, kewgh yn-kerdh, ha treusiwgh nans Arnon: mir, my re ros y'th leuv Sihon an Amoryas myghtern Heshbon, ha'y bow. Dalleth y gemmeres yn perghennogeth, hag entra yn kas ganso. 25Hedhyw my a dhalleth settya agha ahanas hag own ahanas war an kenedhlow yn-dann an nevow oll, neb a glew derivas ahanas, hag i a gren ha bos yn gloesow a'th wovis.’\nFethans Myghtern Sihon an Amoryas\n26My a dhannvonas kannasow dhiworth gwylvos Kedemoth dhe Sihon myghtern Heshbon, gans ambosow kres, ow leverel, 27‘Gas vy dhe dreusi dha dir. Y'n fordh-veur yth av, ny dreylyav dhe'n dyghow na dhe'n kledh. 28Ty a werth dhymm boes a arghans may typpriv, ha ri dowr dhymm a arghans mayth yffiv, unnweyth gas vy dhe dreusi a-droes, 29kepar dell wrug dhymm mebyon Esaw usi trigys yn Seir, ha'n Moabysi usi trigys yn Ar, erna dreussiv an Yordan war-tu ha'n tir neb a re dhyn an ARLOEDH agan Duw.’ 30Mes ny vynnas Sihon myghtern Heshbon agan gasa dhe dreusi, drefenn an ARLOEDH dha Dhuw dhe avleythi y spyrys ha kaleshe y golonn, rag ma'n rolla y'th leuv, avel an jydh ma.\n31Ena an ARLOEDH a leveris dhymm, ‘Mir, my re dhallathas ri a-ragos Sihon ha'y dir. Dalleth, kemmer yn perghennogeth, rag may hwrylli erita y dir.’ 32Pan dheuth Sihon dhe-ves dh'agan metya yn batel, ev hag oll y bobel, dhe Yahas, 33an ARLOEDH agan Duw a'n ros a-ragon, hag y'n gwesksyn, ha'y vebyon, hag oll y bobel. 34Ha ni a gemmeras oll y drevow y'n termyn na, ha sakra pub tre dhe dhistruyans, gwer, benynes, ha fleghes; ny essyn denvyth dhe skapya. 35Saw unnsel an chatel y pyllsyn ragon agan honan, ha preydh an trevow a gemmersyn. 36Dhiworth Aroer usi ryb amal nans Arnon, ha'n dre usi y'n nans, bys yn Gilead, nyns esa tre re grev ragon. An ARLOEDH agan Duw a ros pup-tra a-ragon. 37Mes ny dheuthys nes dhe bow an Ammonysi, oll an rannow a nans Yabbok, na dhe drevow an menydh, na dhe le vytholl a dhifennas an ARLOEDH agan Duw.\nPriscilla_117017 - 8 months ago\nNoah_655150 - 8 months ago


Dallathfas then Kernowek | Kernewek, The Cornish Language\nDallathfas : Daralles : Gunnadar : Home\nAn Kernowek ew eyth Kernow, ha y thew tavas Keltek. Y thew kehavall then Kembrek han Arvorek a ve per ogas thotha pel then vrma. Y ma try oydg in story an Kernowek,\nan Kernowek coth (bys dro 1150 wosa christ),\nan Kernowek crys (the worth 1150 bys dro 1500 w.c.),\nan Kernowek nowyth (the worth 1500 bys dro 1800 w.c.).\nNyns o an Kernowek cowsys in Kernow wosa dallathfas an nawdegvas cansblethan. Pub den oll a glappia an Sowsnek. Tavas Kernow a verwys in kerth dre lyas reson. Lyas den a bredyras the vos pith besya dysky an Sowsnek rag dendel an muna in pow a ve rowlyys gans an Sowsen, ha rag gwaynya wolak the worth tus erall. Gans henna y ma resonow erall in weth. Whath an eyth ew dasvewys in cansblethan ma may thew cowsys arta in Kernow gans lyas den.\nRemenadow an Kernowek coth ew on scryf vgy ow ry syth folennow a gyrryow ha y ma nebas laverangow a scryffans in levrow scryffys in Lathen. Y ma nebas levrow scryffys in Kernowek crys. Y thens levrow a waryow an egglos hag on can hyr an egglos hynwys Pascion Agan Arluth. Y ma nebas tammow a scryffans in weth. Y ma lavar cowsys fatell o gwaryow an egglos rys bys dallathfas an sythdegvas cansblethan. In Kernowek nowyth y ma nebas scryfow in eyth cowsys, ny canow kepar han gwaryow scryffys in Kernowek crys. An scryfow ma ew drys ehan lythyrow ha lavarow ha y ma nebas scryfow a gyrryow in weth.\nYma an follen ma ow ry in vrma nebas daralles ha pith arell in Kernowek. Ny a vyn ry scone scryf in kever story an Kernowek, the worth dallathfas awos an Sowsen the thos then dasvewas awos an eyth the verwell in kerth. In vrma nyns ew an scryf ma scryffys mas in Sowsnek. Gwell an follen Sowsnek ragtha in vrma. Scone ny a vyn gorra moy daralles in follenow ma in weth, mas y thens in follenow Sowsnek in vrma. Y ma lyas den ow tysky an Kernowek in vrma dre reson an eyth the vewa arta hag an follen ma a re an ahoson the clappyoryon an Kernowek redya moy in Kernowek. Kepar dell reta gwellas, y ma dew sort an Kernowek in follenow ma, y ma an sort o clappyys gans Tregear in whedegvas cansblethan hag in weth y ma an sort o clappys in Penwith hag in Kerrier in deweth sithdegvas ha in dallathfas ethdegvas cansblethan. An Kernowek nowyth ew onyn an sortow vsy dasvewys in cansblethan ma.\nMar menta gothfas moy in kever an Kernowek rys oma, danvon e-mail thyn worth an trygva ma,\nKevren: Mar menta fatell ren gull kevren theth follen, danvon e-mail the,\nY thew welcom genyn mar menta gull kevren thegyn follen :-)\nDallathfas : Daralles : Gunnadar : Tre\nin English : en francais : auf Deutsch : in italiano : Home\nBespoke web design, search engine optimisation and online marketing by Broadband Media · Cloud Hosting by Netramp\n©1997-2019 Penglase.com All rights reserved.


Compare Bible readings for Daniel 4 in the ABK and the GNB - Bible Society\n19 Ena Daniel, henwys Belteshassar, a veu skruthys pols, ha'y brederow a'n ownhas. An myghtern a worthybis ow leverel, ‘A Belteshassar, na vydh ownhes gans an hunros ha'y styr.’ Belteshassar a worthybis ow leverel, ‘Ow arloedh, re bo an hunros rag an re a'th kas, ha'y styr rag dha eskerens! 20 An wydhenn a welsys, hag a devis krev, ha'y barr a dhrehedhas dhe'n nevow, hag yth o gweladow y'n norvys oll, 21 ha teg o hy del ha leun o hi a frut, hag ynni yth esa boes rag peub-oll, hag yn-danni y triga bestes gwyls ha war hy skorrow yth esedha ydhyn an ebron: 22 ty yw, A vyghtern, neb yw tevys krev, ha dha veuredh re devis ha drehedhes dhe'n nevow, ha'th vestrynses bys finweth an norvys. 23 Ha'n pyth re welas an myghtern, goelyador, sans hogen, ow tiyskynna a nev ha leverel, “Hakk an wydhenn dhe'n leur, ha'y distrui; mes gas kyf hy gwreydhyow y'n dor, kelmys gans kyngel a horn ha brons, yn gwels yr an gwel: gans gluth an nev re bo ev glybys, ha re bo y rann gans bestes gwyls erna dremenno warnodho seyth seson” – 24 ottomma an styr, A vyghtern: ordenans an Ughella yth yw, hag yw devedhys erbynn ow arloedh an myghtern, 25 may fi fesys pell dhiworth tus, ha'th annedh a vydh gans bestes gwyls, gwrys dhe dhybri gwels avel oghen, ha glybys gans gluth an nevow. Warnas y tremen seyth seson, bys pan gonvydhydh bos an Ughella rewler yn gwlaskor mab-den, hag y's re dhe neb a vynno. 26 Ha dell o erghys gasa kyf gwreydhyow an wydhenn, y fydh dha ruvaneth sur ragos wosa ty dhe aswonnvos an rewl a nev. 27 Ytho, A vyghtern, re bo ow husul degemmeradow dhis; gorfenn dha beghosow dre wul gwiryonses, ha'th gorthter dre dhiskwedhes tregeredh dhe'n voghosogyon, rag may fo dha sewenyans martesen hirhes.’


Metaboledh - Wikipedia\nStrethur adenosine triphosphate (ATP), rann an kevreyth metaboledh.\nMetaboledh yw an dasoberyansow kymyk a wra synsi agan bewnans. Y hwer y'n gogellow a organedhow byw.\nDasoberyansow katalysys gans ensayms a wra gasa organedhow dhe devi, lieshe, mentena aga strethurow ha gorthebi aga kerghynnedh. An ger 'metaboledh' a yll styrya ynwedh goans ha treusporth a substansow yntra gogellow dyffrans.\nHerwydh usadow, metaboledh yw rynnys yn dew klass. Kataboledh a wra terri mater organek ha trevasa nerth dre anellans gogellek. Anaboledh a us nerth dhe dhrehevel molekoulow kepar ha protenow ha trenkennow genynnek.\nAn dasoberyansow kymyk a vetaboledh yw restrys dhe trulerhow metabolek, po troweythyow, kepar ha'n troweyth Krebs. Unn kymygen yw treylys dhe gymygen aral dre gevres a gammow gans kevres a ensayms.\nAn kevreyth metabolek a organedh a wra ervira py par substans yw leun a vegyans ha py par yw gwenynek. Rag ensampel, neb prokaryotes a us hidrojen loskvennek avel substans a vag, mes an ethen ma yw gwenynek dhe enevales. Tooth metaboledh, kevradh metabolek, a wra awedhya pygemmys boos yw res dhe organedh ha fatel wra kavos an boos ma.\nDiwettha golegyans an folen ma a veu an 1 Du 2021, dhe 20:27.


Compare Bible readings for Yowann 15 in the ABK and the CEV - Bible Society\nYesu an Gwir Winbrenn\n1‘My yw an gwir winbrenn ha'm Tas yw an tiek. 2Pub skorrenn ynnov ha na dheg frut, ev a's kemmer dhe-ves, ha pubonan hag a dheg frut, ev a's skether, may tokko frut moy. 3Hwi yw glan seulabrys, drefenn an ger a gewsis dhywgh. 4Trigewgh ynnov vy, ha my ynnowgh hwi. Dell na yll an skorrenn doen frut hy honan marnas hi a drig y'n gwinbrenn, yndella ny yllowgh hwi, marnas hwi a drig ynnov vy. 5My yw an gwinbrenn, hwi an skorrennow. Neb a drig ynnov vy ha my ynno ev, ev a dheg meur a frut, rag hebov vy, ny yllowgh gul travyth. 6Piwpynag na drig ynnov yw tewlys dhe-ves kepar ha skorrenn, hag a wedher; tus a wra aga huntell, ha'ga thewlel y'n tan, ha leskys yns. 7Mar trigowgh ynnov, ha'm geryow mar trigons ynnowgh, govynnewgh pypynag a vynnowgh, ha gwrys vydh ragowgh. 8Yn hemma glorifiys yw ow Thas, hwi dhe dhoen meur a frut ha dhe vos15:8 ha dhe vos: War-lergh re a'n dornskrifow hag yndella hwi a vydh. dyskyblon dhymm. 9Dell wrug an Tas ow hara, my ynwedh a wrug agas kara; trigewgh y'm kerensa. 10Mar kwithowgh ow gorhemmynnow, trigewgh y'm kerensa, kepar dell withis vy gorhemmynnow ow Thas ha triga yn y gerensa ev. 11My re gewsis an taklow ma dhywgh may fo ow lowena ynnowgh, ha may fo agas lowena kollenwys.\n12‘Hemm yw ow gorhemmynn, may kyrrowgh an eyl y gila dell wrugavy agas kara hwi. 13Brassa kerensa es hemma nyns eus dhe dhenvyth, den dhe dhaskorr y vewnans rag y gowetha. 14Hwi yw ow howetha mar kwrewgh pypynag a worhemmynnav dhywgh. 15Ny wrav agas henwel gwesyon na fella, rag ny woer an gwas pandr'a wra y vester; mes my re'gas henwis kowetha, rag pup-tra a wrug vy klewes a'w Thas my a wrug y dheklarya dhy'hwi. 16Ny wrussowgh hwi ow dewis vy, mes my re'gas dewisas hwi, ha'gas apoyntya mayth yllowgh ha doen frut, ha may hwrello agas frut durya; may rollo ow Thas dhywgh pypynag a wovynnowgh dhiworto y'm hanow vy. 17Hemma a worhemmynnav dhywgh, hwi dhe gara an eyl y gila.\n18‘Mar kwra an bys agas kasa, hwi a woer ev dhe'm kasa vy kyns es agas kasa hwi. 19Mar pewgh a'n bys, an bys a garsa y dus y honan; mes rag nyns owgh a'n bys, mes my re'gas dewisas dhiworth an bys, rakhenna an bys a'gas kas. 20Perthewgh kov a'n ger a gewsis dhywgh: Nyns yw an kethwas brassa es y vester. Mar kwrussons ow helghya vy, i a'gas helgh hwi ynwedh; mar kwrussons gwitha ow ger vy, ynwedh i a with agas ger hwi. 21Mes oll an taklow ma a wrons dhywgh a-barth ow hanow, rag ny'n aswonnons neb a'm dannvonas. 22Mar ny wrellen vy dos ha kewsel orta, ny's tevia pegh; mes lemmyn nyns eus dhedha askus, dre reson aga fegh. 23Ev neb a'm kas a gas ow Thas ynwedh. 24Mar ny wrellen vy yn aga mysk an oberow na wrug denvyth arall, ny viens kablus a begh; mes lemmyn i re welas ha'm kasa vy ha'm Tas. 25Mes hemm yw, rag may fo kollenwys an ger skrifys yn aga lagha, “I re'm kasas heb acheson.”\n26‘Mes pan dheu an Konforter neb a dhannvonav dhywgh dhiworth an Tas, an Spyrys a wiryonedh neb a dheu yn-mes dhiworth an Tas, ev a dheg dustuni ahanav. 27Ha hwi ynwedh a dheg dustuni, rag hwi re beu genev a'n dalleth.


Compare Bible readings for Yudith 9 in the ABK and the GNB - Bible Society\n1Ena Yudith a goedhas war hy fas ha gorra lusu war hy fenn, ha diskudha an saghwisk ynni mayth o hy gwiskys. Hag y'n pols may feu ynkys an gorthugher offrynnys yn chi Duw yn Yerusalem, Yudith a armas dhe'n Arloedh gans lev krev hag yn-medh hi,\n2‘A Arloedh Duw ow thas Simeon, ty a ros kledha yn y leuv rag tyli dial war an estrenyon re dhigolmas grogys gwyrghes rag hy defola, ha diskudha mordhos rag hy shamya, ha defola hy brys rag hy disenora; rag ty re leveris, “Ny vydh yndella” – byttegyns i a'n gwrug. 3Rakhenna ty a dhelivras aga rewloryon dhe ladhva, ha'n lienyow gweli, disenorys gans an toell re wrussens, dhe vos mostys gans goes; ha ty a weskis dhe'n dor kethyon keffrys ha pennsevigyon, ha pennsevigyon war aga thron hogen. 4Ty a ros aga gwragedh yn preydh ha'ga myrghes yn kethneth, hag oll aga gwara pyllys dhe vos rynnys yntra dha vebyon veurgerys, neb o diwysyk a-barth dhis ha dyegrys orth defolans aga goes, hag i a elwis warnas rag gweres. A Dhuw, ow Duw, goslow orthiv ynwedh, gwedhwes dell ov.\n5‘Rag re wrussys an traow ma ha'n traow a hwarva kyns ha'n traow a siwyas. Ty a dhevisyas an traow a-lemmyn, ha'n re usi ow tos. An pyth a dhevissys re hwarva. 6An traow a ervirsys re omdhiskwedhas, hag yn-medhons, “Otta ni!” Rag yth yw oll dha fordhow pareusys kyns, hag yth yw dha vreus gans ragwodhvos.\n7‘Otta lemmyn an Assyrianys, moghhes fest yn aga nerth; ughlhes yns i gans aga mergh ha marghogyon, ow postya a grevder aga throeslu, ow trestya yn skoes ha guw, yn gwarak ha towlbrenn. Ny wodhons ty dhe vos an Arloedh neb a skwatt breselyow; an Arloedh yw dha hanow. 8 Towl aga krevder dhe'n dor dre dha alloes, ha torr aga nerth y'th sorr; rag i a vynn defola dha sentri, ha mostya dha dabernakel le may powes dha hanow gloryus, ha gweskel kern dha alter dhe'n dor gans an kledha. 9Mir orth aga goeth, ha dannvon dha sorr war aga fenn. Ro y'm leuv, gwedhwes dell ov, an nerth dhe wul an pyth a dhevisyav. 10Dre doell ow diwweus, gwask dhe'n dor an keth gans an pennsevik ha'n pennsevik gans y was; brew aga balghder dre leuv benyn.\n11‘Rag ny greg dha nerth war niverow, na dha alloes war an re alloesek. Mes ty yw Duw a'n re isel, gwereser an re arweskys, skoedhyer an re wann, gwithyas a'n re eskesys, selwyas a'n re heb govenek. 12Goslow, goslow orthiv, A Dhuw a'm tas, Duw a ertach Ysrael, Arloedh nev ha nor, Gwrier an dowrow, Myghtern a'th wrians oll, klew ow fysadow! 13Gwra dhe'm geryow fekyl dri goli ha brew war an re a dewlis taklow fell erbynn dha gevambos, hag erbynn dha ji sakrys, hag erbynn menydh Sion, hag erbynn chi perghennogeth dha fleghes. 14Ha gas dha genedhel gowal ha pub loeth dhe wodhvos ha konvedhes dha vos Duw, an Duw a nerth ha galloes oll, ha nag eus nahen neb a with pobel Ysrael saw ty yn unnsel!’


Ysay 6 (ABK) - Bible Society\nYsay 6 ABK\nGwelesigeth a Dhuw y'n Tempel\n1Y'n vlydhen may ferwis myghtern Uzzia, my a welas an Arloedh esedhys yn se, ughel ha drehevys, ha lostennow y bows a lenwis an tempel. 2Yth esa serafyn ow sevel a-ughto, hwegh askell dhe bubonan anedha: gans diw ev a gudha y fas, ha gans diw ev a gudha y dreys, ha gans diw ev a nija. 3An eyl a elwi dh'y gila, ow leverel,\n‘Sans, sans, sans, ARLOEDH an luyow,\noll an norvys yw leun a'y glori.’\n4Ha peulyow an treudhow a grenas orth lev neb a elwi, ha'n chi a veu lenwys a vog.\n5Ena my a leveris, ‘Go-vy! diswrys ov vy, rag gour avlan y dhiwweus ov vy, ha trigys esov yn mysk pobel avlan hy diwweus; rag ow dewlagas re welas an Myghtern, ARLOEDH an luyow.’\n6Ena onan a'n serafynyon a nijas bys dhymm, hag yn y dhorn regydhenn re gemmersa gans gevel a-dhiwar an alter. 7Ev a dochyas ow ganow, ha leverel, ‘Awotta, homma re dochyas dha dhiwweus ha treylys dhe-ves yw dha anewnder, ha gevys yw dha begh.’\n8Ha my a glewas lev an Arloedh ow leverel, ‘Piw a dhannvonav, ha piw a ragon ni?’ Ena my a leveris, ‘Ottavy, dannvon vy!’ 9Hag yn-medh ev, ‘Ke, ha lavar dhe'n bobel ma,\n“Klewewgh devri, mes na gonvedhewgh;\ngwelewgh devri, mes na aswonnewgh.”\n10Gwra kolonn an bobel ma tew,\nha gwra aga diwskovarn poes,\nha sel aga dewlagas,\nma na glewons der aga dewlagas\nha gweles der aga diwskovarn\nha konvedhes der aga holonn,\nhag i a dreyl ha bos sawys.’\n11Ena my a leveris, ‘Pes termyn, A Arloedh?’ Hag ev a leveris,\n‘Bys pan vydh sitys diswrys,\nha chiow heb den,\nha'n tir distruys ha difeyth;\n12bys pan wra an ARLOEDH dannvon tus pell dhe-ves,\nha bos tylleryow forsakys pals yn mysk an tir.\n13Ha kyn fo an degves rann gesys ynno,\ny fydh leskys arta,\nkepar ha terebinthenn po derwenn\na as kyf pan yw treghys dhe'n dor.’\nAn has sans yw hy hyf.


William Charles Daniel Watson - Wikipedia\nWilliam Charles Daniel Watson\nWilliam Charles Daniel Watson po Tyrvab (25 Du 1886 - Hedra 1959) o lowarther, aghskrifer, kunteller skians ow tochya an yeth Kernewek ha den posek yn Dasserghyans an yeth. Genys veu yn Lannwythek (Mylor yn Sowsnek) ogas dhe Aberfala yn 25 Du 1886, an kottha a eth flogh dhe Daniel Watson, marner marchont, ha Clara Frances Hocking. Aswonnys yw avel onan a’n kynsa tus y’n Dasserghyans dhe allos kewsel Kernewek heb hokkya.\n1 Yowynkneth ha dyski Kernewek\n2 Rann Watson y'n Dasserghyans\n3 Bewnans teylu\n4 Karol Sen Dey\nYowynkneth ha dyski Kernewek[golegi | pennfenten]\nPan veu Watson 13 bloodh, ev a welas troosnoten yn lyver yn Kernewek, ‘kemer with na rey gasa a vor goth rag an vor noueth’ (kemmer with na wredh gasa an fordh goth rag an fordh nowydh). Watson a skrifas, ‘nevra na veu an yeth Kernewek na istori Kernewek menegys y’n skol’.\nEv a asas skol Lannwythek 13 bloodh, hag oberi avel lowarther. Yn gwav 1901, Watson a vetyas den henwys J.W.Bull, polsyer frynkek, a wodhya a-dro dhe’n yeth hag a’n jevo skians hengovek a lavarow ha geryow Kernewek. Ev a dhallathas adhyski y honan dhyworth lyvrow a Lyverva Frynk Aberfala. Yn 1904, wosa ev dhe gavos droklam war skath yn Poll Skathow, ev a vetyas benen goth yn Klavji Aberfala. Hi a’s tevo skians hengovek a’n niverennow. Watson a usyas lyver Henry Jenner, ‘A Handbook of the Cornish Language’ rag gwellhe y Gernewek, ha kesskrifa gans an Rev. H.L. Leverton a Vaunan (den a wodhya neppyth ow tochya an yeth ynwedh). Watson a wre viajya a-dro dhe’n pow ow tyski temmyn hengovek a’n yeth dhyworth tus kepar ha George Hall a Lannwythek, George Bray ha Mr Dunn a Lannergh, John George a Eglosvelyan hag erel. Yn 1918 A.P. Jenkin a Drewydhgi a gomendyas Watson dhe Jenner ha Morton Nance, hag awosa dhe Richard Hill a Lannust, hembronkyoryon an Dasserghyans.\nRann Watson y'n Dasserghyans[golegi | pennfenten]\nWilliam Watson a guntellas kanow ha karollow hengovek ynwedh. Ev a dhiskudhas hen garol kenys gans den koth a Sen Dey, Thomas Beard, karol aswonnys hedhyw avel Karol Sen Dey. Ev a dreylyas an karol dhe Gernewek ha keworra vers aral dhodho.\nJenner, Morton-Nance ha Watson a dhallathas gul towlow rag fondya Gorsedh Kernow. Rag gallosegi henna, ev eth dhe Dreorci yn Kembra, may feu enorys avel bardh Gorsedd Cymru (Gorsedh Kembra) yn 1928 gans an hanow bardhek Tyrvab, war-barth ha Morton-Nance ha hwegh aral. Yn 1929 Watson o kannas Gorsedh Kernow y’n solempnita kynsa yn Boskawenn-Unn. Ev a synsas an keth soodh lies bledhen.\nWatson o a’n renkas oberi, ha drefen hemma, Henry Jenner, fondyer an Dasserghyans, a sevas orth y aswon yn ogas. Pan veu dyllys ‘Lyver Canow Kernewek’ gans Dr Ralph Dunstan yn 1929, komprehendys veu pymp a ganow y’n yeth Kernewek. Dunstan o koweth Jenner ha Robert Morton Nance, an dhew chif hembronkyer a’n Dasserghyans. Jenner ha Morton Nance o a’n renkas kres. Nyns yw mar revedh ytho nag usi geryow Kernewek dhe Garol Sen Dey, skrifys gans Watson, komprehendys y’n lyver.\nTyrvab a gesoberas gans Morton-Nance dhe rekordya geryow rannyethel . Yth esa bern meur ganso ow tochya neppyth Kernewek. Ev o aghskrifer a vri. Y skians avel lowarther a veu aswonnys gans lies lyver-termyn akademek lowarthieth ha lyvrow kepar ha ‘British and Foreign Trees and Shrubs in Cornwall’ gans Edgar Thurston.\nYn 1931 Tyrvab a dhyllas lyver lavarow gelwys First Steps in Cornish. Nyns o pur lowen gans an fordh a wrug Morton Nance savonegi an lytherenans avel Kernewek Unyes hag y fordh a skrifa Kernewek o moy hevelep dhe fordh Jenner, selyes war Kernewek Diwedhes.\nBewnans teylu[golegi | pennfenten]\nYn 1908 ev a dhemedhas Elizabeth Mary Rogers yn Hellys. I a gavas dew vab, John (1910) ha Sidney (1915), hag unn vyrgh, Esther (1911). Y wrek a verwis yn Genver 1937. Yn mis Kevardhu an keth bledhen, ev a dhemedhas arta, dhe Ruby Pope yn Sen Eler.\nEv o lowarther dhe Lowarthow Rosehill, Aberfala, ha lowarther Mr A. Pearse Jenkin yn Trewydhgi. Yntra 1929 ha 1951 ev o penn lowarther dhe Gorforeth Pennsans hag avisyer Lowarthow Morrab y’n keth tre.\nYn y vewnans diwettha, ev a dhyskas Frynkek, ha wosa henna ev a dhyskas Bretonek orth goslowes orth an pyskadoryon a Vreten Vyghan. Herwydh E.G.R.Hooper (Talek), ‘nagonan re gowsas Kernewek yn fordh mar burwiryon avel Watson’.\nWatson a verwis yn Hedra 1959 yn Klavji Pennsans. Yntiryes yw yn ynkleudhva Pennsans.\nKarol Sen Dey[golegi | pennfenten]\nGeryow Karol Sen Dey, skrifys gans Watson\n'Ma grün war 'n gelynen, 'ga lyú-ý léthwyn\nHa Jésus ó maylyes yn dyllas owrlyn\nHa Mam ó an Vaghteth\nMarýa Mam Dew\nHa gwedhen an gwella\nAn gelynen yú\n'Ma grün war 'n gelynen, 'ga lyú-ý gwelswer\nHa Jésus ó crowsys, ý Vam yn awhér\n'Ma grün war 'n gelynen, 'ga lyú-ý gosrüth\nHa Jésus yú 'gan Sylw'as, ý vernans mar druth\n'Ma grün war 'n gelynen, 'ga lyú-ý glowdhú\nHa Jésus ó marow, dredho ný a vew\nDiwettha golegyans an folen ma a veu an 1 Me 2022, dhe 12:06.